Jabatan Peguam Negara bantah permohonan Rumah Bonda
Oleh NUZULSHAM SHAMSUDDIN

15 September 2021, 10:27 pm
KUALA LUMPUR – Jabatan Peguam Negara membantah permohonan kebenaran semakan kehakiman terhadap Pertubuhan Kebajikan Rumah Bonda Kuala Lumpur.
Ia susulan Tindakan Lak (sita) yang dikeluarkan Jabatan Kebajikan Masyarakat (JKM) Wilayah Persekutuan terhadap rumah itu selepas dakwaan berlaku penderaan seorang remaja Sindrom Down berusia 13 tahun.
Perkara itu dimaklumkan Peguam Kanan Persekutuan Nur Idayu Amir selepas prosiding pendengaran permohonan kebenaran semakan kehakiman di hadapan Hakim Mahkamah Tinggi, Datuk Ahmad Kamal Md. Shahid secara dalam talian.
Menurut Nur Idayu, bantahan itu dibuat kerana pemohon (Rumah Bonda) sepatutnya merayu kepada Menteri Pembangunan Wanita, Keluarga dan Masyarakat dalam tempoh 30 hari selepas Tindakan Lak, mengikut Seksyen 22 Akta Pusat Jagaan 1993 dan bukan terus memfailkan semakan kehakiman ke mahkamah.
“Pemohon tidak layak memohon perintah mandamus kerana permohonan itu (semakan kehakiman) tidak memenuhi Seksyen 44 Akta Relief Spesifik 1950,” katanya.
Justeru menurut peguam itu, mahkamah kemudian menetapkan 15 November ini untuk memberi keputusan mengenai kebenaran semakan kehakiman tersebut.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Vaksin berkesan cegah sindrom ‘Long Covid’
Oleh KOSMO!

15 September 2021, 9:30 pm
LONDON – Satu kajian terbaharu menunjukkan vaksin turut berupaya melindungi individu daripada mendapat sindrom Covid-19 berpanjangan atau ‘Long Covid’, lapor portal berita MailOnline, semalam.
Sekumpulan saintis di Britain mendapati bahawa separuh daripada penduduk negara itu yang mendapat pelalian penuh dan kemudian dijangkiti Covid-19 melaporkan simptom ‘Long Covid’ selepas sembuh.
Selain itu, hanya 0.2 peratus peserta kajian yang sudah divaksin penuh berpeluang mendapat jangkitan Covid-19 sekali gus membuktikan kemampuan pelalian mencegah individu daripada dijangkiti.
Kajian ini berdasarkan gejala yang dilaporkan sendiri oleh pesakit menerusi aplikasi khas Covid-19 Perkhidmatan Kesihatan Kebangsaan (NHS).
Pengarah Institut Kesihatan Kebangsaan (NIH) Amerika Syarikat (AS), Dr. Francis Collins mengakui bahawa tinjauan itu memerlukan kajian lebih lanjut.
“Bagaimanapun, tinjauan ini memberi keputusan menggalakkan untuk mendorong kajian lebih tepat dalam mengenal pasti hal ini,” katanya.

Berdasarkan laporan, dalam 176 juta orang penduduk AS yang divaksin penuh pada awal September lalu, hanya 14,000 yang mendapat jangkitan dan membawa kepada kemasukan ke hospital atau mengakibatkan kematian.
Bagaimanapun, sindrom ‘Long Covid’ yang menyaksikan pesakit mengalami gejala wabak itu hingga berbulan-bula selepas sembuh masih menjadi persoalan yang belum terjawab. – Agensi


‘Dos penggalak mini’ AstraZeneca beri manfaat sama seperti dos penuh
Oleh KOSMO!

15 September 2021, 10:00 pm
BANGKOK – Satu kajian terbaharu mendapati satu dos ‘penggalak mini’ vaksin AstraZeneca yang mengandungi satu perlima daripada dos normal vaksin tersebut memberikan kadar imuniti yang hampir sama dengan satu dos penuh, lapor laman berita Wionews semalam.
Kajian yang dijalankan oleh sepasukan penyelidik dari Universiti Prince of Songkhla (PSU) itu  melibatkan 95 orang sukarelawan yang telah menerima dua dos vaksin Sinovac.
Kesemua sukarelawan dibahagikan kepada dua kumpulan dengan kumpulan pertama diberikan dos penggalak mini AstraZeneca dan kumpulan kedua pula diberikan satu dos penuh vaksin yang sama.
Selepas diberikan dos penggalak mini, tahap imuniti sukarelawan diukur dengan nilai unit antibodi bagi setiap satu mililiter atau BAU.
Antibodi kumpulan pertama meningkat daripada purata 128.7 hingga 1,300 BAU/mL, manakala kumpulan kedua pula menghasilkan imuniti pada kadar 1,600 BAU/mL.
Beberapa orang sukarelawan menerima vaksin Sinovac dengan penjarakan antara empat hingga lapan minggu manakala yang selebihnya pula pada jarak antara lapan hingga 12 minggu.

Penyelidik berkata, tiada perbezaan ketara bagi kesan dos penggalak mini bagi mana-mana kumpulan.
Selain itu, antibodi dan sel-T kedua-dua kumpulan turut meningkat kepada tahap tinggi selepas menerima satu perlima daripada dos penuh vaksin AstraZeneca.
Penyelidik juga melaporkan tiada kesan sampingan serius yang dialami oleh 95 sukarelawan tersebut.- AGENSI


Tanah runtuh: Isteri, anak maut terperangkap runtuhan
Oleh IVAN AMIRUL

15 September 2021, 11:31 pm
KOTA KINABALU – Seorang suami bagai hilang kata-kata apabila isteri sarat mengandung bersama anak perempuan berusia lapan bulan meninggal dunia dalam kejadian tanah runtuh di Forest Hill, Jalan Bundusan petang tadi.
Zul Azmil Omar, 34, berkata, dia tidak berada di rumah sewaktu kejadian berlaku berikutan keluar bekerja manakala isteri dan dua anaknya berada di rumah.
Zul Azmil ketika ditemui di lokasi tanah runtuh yang mengorbankan isteri dan anaknya.
Jelasnya, kali terakhir bertemu isteri sebelum keluar bekerja siang tadi selepas dihubungi rakan malah sempat berpesan kepadanya agar menghubungi saya dengan kadar segera jika berlaku sebarang kejadian.
“Saya memang melihat cuaca kurang baik ketika keluar rumah dan hujan mula turun dengan lebat sekitar pukul 2 petang.
“Kira-kira pukul 3.40 petang, saya dihubungi oleh seseorang yang memaklumkan ada tanah runtuh dan meminta saya pulang dengan kadar segera,” katanya ketika ditemui di lokasi kejadian sebentar tadi.
Bagaimanapun, Zul Azmil memaklumkan dia sampai lewat di rumah ekoran keadaan jalan yang banjir ketika itu.

“Sebaik tiba, saya dimaklumkan isteri saya meninggal dunia. Isteri saya sedang mengandung ketika ini.
“Seorang anak saya berusia satu tahun selamat manakala seorang lagi yang berusia lapan bulan meninggal dunia,” katanya.
Sementara itu, Timbalan Ketua Polis Daerah Kota Kinabalu, Superintendan George Abd Rakman yang turut berada di lokasi kejadian mengesahkan tiga maut dalam kejadian terbabit.
Katanya, tiga yang maut dikenali sebagai, Salmah Hamid, 25, dan anaknya, Dayana Zul Azmil berumur lapan bulan serta seorang lagi kanak-kanak dikenali sebagai Rosatima Asbirin berusia lima tahun.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sindiket judi online semakin ‘kreatif’ pengaruhi penduduk kampung
Oleh NUR ANATI JUHARI

15 September 2021, 7:31 pm
ALOR SETAR – Sindiket judi online dilihat semakin ‘kreatif’ untuk mempengaruhi penduduk kampung menerusi ejen-ejen yang diupah untuk menyediakan tambah nilai wang pertaruhan secara bergerak.
Ketua Polis Kedah, Datuk Kamarul Zaman Mamat berkata, hampir setiap hari polis di negeri ini melakukan tangkapan dan rampasan berkaitan kegiatan judi online.
“Perkara ini sukar dibendung kerana kebanyakkan mereka semakin kreatif bagi meneruskan kegiatan ini tanpa dikesan pihak berkuasa.
“Taktik dahulu seperti berselindung di sebalik premis lebih memudahkan pihak polis untuk intip, serbu dan lakukan tangkapan,” katanya ketika dihubungi di sini hari ini.
Kata beliau, keadaan itu pada masa ini berbeza apabila ejen-ejen sudah mula masuk kampung untuk tawarkan tambah nilai kepada kaki judi.
Tambahnya, pihak polis amat mengalu-alukan maklumat daripada orang awam untuk terus mencegah kegiatan tersebut

Kosmo! hari ini melaporkan kegiatan judi online semakin menular di kawasan kampung sehingga menyebabkan mereka sanggup meminjam ah long dan menggunakan i-Citra. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bola sepak, senamrobik dibenarkan di negeri Fasa 2 dan 3
Oleh KOSMO!

15 September 2021, 7:43 pm
PETALING JAYA – Kerajaan membenarkan aktiviti sukan dan rekreasi bersentuhan fizikal melibatkan pengoperasian fasiliti sukan dan rekreasi terbuka (outdoor) dan tertutup (indoor) di negeri-negeri Fasa 2 dan 3 Pelan Pemulihan Negara (PPN), berkuatkuasa pada 17 September.
Perdana Menteri, Datuk Seri Ismail Sabri Yaakob berkata, kebenaran itu bagaimanapun terhad kepada individu telah lengkap vaksin dan mengikut kapasiti penuh sukan tersebut dan dilakukan di premis yang mempunyai kawalan penyeliaan sepenuhnya.
“Aktiviti kecergasan individu seperti senamrobik, zumba dan seumpamanya yang dilakukan secara berkumpulan di kawasan dan premis yang sama dengan mematuhi 50 peatus kapasiti atau tidak melebihi 50 orang (mana-mana yang lebih rendah) bagi individu yang lengkap divaksin, dengan seliaan jurulatih/instruktur juga dibenarkan,” katanya dalam satu kenyataan hari ini. – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki dakwa rakam formasi UFO di kawasan rumah
Oleh KOSMO!

15 September 2021, 8:30 pm
BALTIMORE, Maryland – Seorang lelaki di Maryland, Amerika Syarikat terkejut apabila melihat cahaya berwarna jingga berkedipan dalam satu corak aneh di ruangan langit kawasan rumahnya, baru-baru ini.
Menerusi laporan akhbar Daily Star kelmarin, kejadian itu disedari ketika Symkai Scott baru pulang dari kerja pada waktu malam.
Scott sempat merakam insiden pelik itu dan memuat naik video di media sosial bagi meminta pendapat orang ramai tentang kemungkinan cahaya tersebut adalah objek terbang tidak dikenali (UFO).
Cahaya objek berwarna oren yang dirakam Scott. – PENN News
“Apakah benda ini? Ia sangat jelas kelihatan terutamanya jika diperhatikan di bawah sinaran lampu jalan.
“Tidak mungkin objek itu adalah helikopter atau dron kerana ia mengeluarkan bunyi bising sedangkan cahaya itu senyap sahaja,” ujar Scott.
Rakaman itu menerima pelbagai reaksi pengguna media sosial yang turut menyokong dakwaan Scott bahawa objek itu adalah UFO.

“Saya menerima komen bahawa ada yang turut menyaksikan formasi cahaya serupa di California, Scotland dan Arizona,” tambah Scott. – Agensi


Pesawat kargo Indonesia terhempas di kawasan pergunungan
Oleh KOSMO!

15 September 2021, 8:33 pm
JAKARTA – Sebuah pesawat kargo yang membawa tiga kru terhempas di sebuah kawasan pergunungan yang terletak di wilayah Papua, hari ini.
Pesawat Rimbun Air itu dilaporkan terputus hubungan dengan menara kawalan sejurus sebelum ia dijadualkan mendarat di sebuah lapangan terbang di Papua Intan Jaya, kata pegawai polis dan pengangkutan.
“Cuaca di lapangan terbang tidak berapa baik. Kami menjangkakan pesawat tersebut akan mendarat, namun laluan landasan tidak berapa jelas kelihatan,” kata jurucakap polis Papua, Ahmad Mustofa Kamal.
Serpihan pesawat jenis Twin Otter 300 itu kemudiannya ditemui oleh penduduk tempatan kira-kira tiga jam kemudian berhampiran sebuah kampung di kawasan tanah tinggi itu.
Sementara itu, menurut laporan laman berita Kompas, berdasarkan keadaan pesawat, kesemua kru dikhuatiri tiada yang selamat. – AFP


Lelaki dakwa kebal bisa ular maut dipatuk tedung hitam
Oleh KOSMO!

15 September 2021, 7:30 pm
MUMBAI – Seorang penangkap ular yang mendakwa dirinya kebal daripada bisa reptilia itu maut selepas dipatuk seekor tedung hitam baru-baru ini, lapor akbar The Sun, kelmarin.
Penjinak ular yang dikenali sebagai Pamma Ahirwar dipatuk tedung hitam itu di Kampung Jaitpur, utara India ketika cuba menyelamatkan haiwan yang ‘sesat’ ke dalam rumah salah seorang penduduk di situ.
Pamma yang mempunyai pengalaman 20 tahun mengendalikan ular berbisa pernah mendakwa dirinya kebal bisa ular apabila sudah beberapa kali dipatuk, namun bisa itu gagal memasuki sistem darahnya.
Lelaki ini mendakwa dia kebal bisa ular selepas 20 tahun menjadi penangkap ular namun akhirnya maut dipatuk. – Jam Press
Dalam kejadian terbaharu, mangsa dirakam meletakkan tedung hitam di leher selepas berjaya menangkapnya dan berjalan mengelilingi kampung.
Kejadian malang bermula apabila ular itu secara tiba-tiba membelit lengan kanan lalu mematuk tapak tangannya.
Pamma dilihat terus duduk mencangkung di atas tanah dan cuba menghisap bisa itu, lalu meludahnya keluar.

Dia kemudiannya dibawa ke hospital berdekatan untuk menjalani rawatan lanjut, namun gagal diselamatkan kerana bisa itu sudah merebak ke seluruh badan dan merosakkan organ-organ pentingnya. – Agensi


Tabika, taska dibenarkan operasi di negeri Fasa 1, 2
Oleh MOHD RIDZAUDDIN ROSLAN

15 September 2021, 7:47 pm
PETALING JAYA- Ibu bapa boleh menarik nafas lega selepas Mesyuarat Jawatankuasa Khas Pengurusan Pandemik membenarkan operasi tabika, taska, pusat jagaan harian dan pusat perkembangan minda di negeri Fasa 1 dan 2.
Perdana Menteri, Datuk Seri Ismail Sabri Yaakob berkata, operasi pusat-pusat berkenaan dibenarkan bagi anak-anak yang ibu bapanya perlu masuk bekerja.
“Operator dan pekerja di pusat-pusat tersebut juga perlu menerima vaksinasi lengkap sebelum dibenarkan beroperasi.
“Selain itu, institut latihan sektor pengangkutan udara dan darat juga dibenarkan di negeri Fasa 2 Pelan Pemulihan Negara (PPN) berdasarkan kelonggaran baharu sektor sosial serta pendidikan,” katanya hari ini.
Dalam pada itu, kerajaan turut membenarkan aktiviti kolam memancing di negeri Fasa 1 dan 2 dengan mematuhi syarat vaksinasi lengkap berdasarkan beberapa ketetapan.
“Bagi negeri Fasa 1, operasi kolam memancing dalan daerah sama bermula pukul 6 pagi hingga 8 malam selain pukul 6 pagi hingga 10 malam di negeri sama bagi kategori Fasa 2,” jelasnya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


MKN nafi poster kebenaran rentas negeri 18 September ini
15 September 2021, 7:25 pm
PETALING JAYA – Majlis Keselamatan Negara (MKN) menafikan kebenaran untuk merentas negeri bermula Sabtu ini berikutan satu poster palsu yang tersebar di media sosial.
Poster palsu tersebut memaparkan pergerakan rentas daerah dan negeri dibenarkan kecuali bagi kawasan yang dikenakan Perintah Kawalan Pergerakan Diperketatkan (PKPD) berkuat kuasa 18 September ini.
Menurut MKN di laman Twitter rasminya, pihaknya menafikan perkara tersebut.
“Sebaran poster palsu ini telah menimbulkan kekeliruan. Berhenti menyebarkannya. Pastikan sahih baru kongsi,” ciapnya di Twitter hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terengganu beralih ke Fasa 3
Oleh KOSMO!

15 September 2021, 7:37 pm
PETALING JAYA – Mesyuarat Jawatankuasa Khas Pengurusan Pandemik bersetuju untuk membenarkan peralihan ke Fasa 3 bagi negeri Terengganu berkuat kuasa 17 September 2021.
Perdana Menteri, Datuk Seri Ismail Sabri Yaakob berkata, kelonggaran yang diberikan adalah sama seperti negeri-negeri yang telah memasuki Fasa Tiga sebelum ini.
Katanya, keterangan Prosedur Operasi Standard (SOP) terkini akan dikemaskini oleh Majlis Keselamatan Negara (MKN) di laman sesawang www.mkn.gov.my. – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[KEMASKINI] Dua maut, empat selamat dalam kejadian tanah runtuh
Oleh IVAN AMIRUL

15 September 2021, 8:22 pm
PENAMPANG – Dua maut manakala empat selamat dalam kejadian tanah runtuh di Forest Hill, Bundusan petang tadi.
Dalam kejadian sekitar pukul 3.30 petang itu, mangsa disahkan terkorban ialah Salmah Hamid, 25, dan Rosatima Asbirin, 5.
Empat mangsa yang terselamat pula adalah Risdah Jabin, 22, bersama tiga kanak-kanak termasuklah seorang bayi iaitu Juliana Zulazmil,1, Norsirah Asbirin,3, serta Dayana Zulazmil, berusia lapan bulan.
Penolong Pengarah Bahagian Operasi Jabatan Bomba dan Penyelamat Sabah, Misran Bisara berkata, pihaknya menerima panggilan kecemasan berkaitan kejadian itu kira-kira pukuk 3.57 petang.
“Kejadian melibatkan enam mangsa berikutan tanah runtuh dan dua mangsa didapati maut di lokasi kejadian. Maklumat akan dikemas kini dari semasa ke semasa,” katanya.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Trend ujian pengesanan meningkat
Oleh SITI A'ISYAH SUKAIMI

15 September 2021, 8:10 pm
PUTRAJAYA – Trend bilangan ujian dan kadar positif bagi keseluruhan ujian pengesanan SARS-CoV-2 iaitu PCR, RTK-Ag (profesional) dan RTK-Ag (kendiri) mengikut Minggu Epidemiologi (ME) menunjukkan peningkatan berterusan dan memberangsangkan sejak beberapa minggu kebelakangan ini.
Ketua Pengarah Kesihatan, Tan Sri Dr. Noor Hisham Abdullah berkata, menurut laporan Pusat Kesiapsiagaan dan Tindak Cepat Krisis (CPRC), perkembangan ini lebih ketara dilihat sehingga 13 September apabila sebanyak 758,919 ujian RTK-Ag (kendiri) dijalankan dengan 107,421 (14.5 peratus) dikesan positif Covid-19.
“Semua keputusan ujian Covid-19 amat penting dilaporkan kepada Kementerian Kesihatan (KKM) kerana ia akan mempengaruhi kadar positif jangkitan negara selain menunjukkan peningkatan kesedaran orang ramai terhadap kepentingan melakukan ujian pengesanan SARS-COV-2.
“Walaupun KKM sentiasa berusaha meningkatkan kapasiti ujian pengesanan SARS-COV-2 di fasiliti kesihatan kerajaan mahupun swasta, namun dengan kerjasama orang ramai melakukan ujian saringan kendiri, jumlah ini dapat terus ditingkatkan,” katanya dalam satu kenyataan akhbar di sini hari ini.
Beliau berkata, justeru individu bergejala atau berisiko tinggi terutamanya kontak rapat diingatkan segera menjalankan ujian saringan Covid-19 dan melaporkan kepada Kementerian Kesihatan (KKM) melalui aplikasi MySejahtera. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tradisi pembunuhan besar-besaran ikan lumba-lumba di kepulauan Faroe dikecam
Oleh KOSMO!

15 September 2021, 7:20 pm
COPENHAGEN, Denmark – Sekumpulan pemburu di sebuah kepulauan terpencil di Denmark membunuh 1,428 ekor ikan lumba-lumba, yang merupakan pembunuhan terbesar pernah direkodkan dalam perburuan tahunan tradisional negara itu, lapor akhbar Mirror UK semalam.
Beberapa keping imej mengerikan menunjukkan beribu-ribu bangkai ikan lumba-lumba yang dipenuhi darah dibiarkan terdampar di tepi pantai di kepulauan Faroe.
Festival tahunan itu dipanggil ‘grindadrap’ atau ‘grind’ dan telah bermula semenjak zaman Viking.
Menurut data yang disimpan oleh kepulauan Faroe, lebih 1,000 ekor mamalia laut dibunuh setiap tahun dalam acara tersebut.
Sebagai sebahagian daripada tradisi itu, kapal-kapal akan membawa ikan lumba-lumba ‘Atlantic White Sided’ ke pelabuhan di pulau Skalafjorour.
Di situ, pemburu-pemburu akan membunuh haiwan-haiwan tersebut dengan menggunakan cangkuk, pisau dan tombak.

Amalan tersebut dikecam oleh kumpulan hak asasi haiwan dengan menyifatkannya sebagai ‘tidak berperikemanusiaan’ namun penduduk tempatan mendakwa ia adalah bahagian penting dalam tradisi tempatan.
Amalan tersebut berlaku semenjak zaman ketika penduduk tempatan bergantung kepada daging ikan lumba-lumba sebagai sumber makanan. -AGENSI


Hari jadi Siti Sarah, Shuib bawa anak-anak ke pusara
Oleh NUR EMIRA SAIZALI

15 September 2021, 5:52 pm
PETALING JAYA – Tiada kata-kata yang dapat menggambarkan rasa sebak sepanjang melihat Shuib membawa tiga anaknya mengunjungi pusara ibu mereka, Allahyarham Siti Sarah di Tanah Perkuburan Islam, Kampung Pusu, Gombak hari ini.
Lebih pilu, Kunjungan tersebut sempena ulang tahun kelahiran Siti Sarah yang ke-37 pada hari ini.
Dalam berdurasi satu minit 18 saat itu memaparkan Uwais Alqarni, 10, Dzahira Talita Zahra, 8, dan Ariq Matin, 6, hadir ke tanah perkuburan tersbeut turut menabur bunga segar di atas pusara ibu mereka.
“Subhana-Allah. Selamat hari ulang tahun kelahiran ke-37 sayang. Hari ini saya dan anak-anak sambut hari jadi awak di rumah baru awak.
“Insya-Allah walaupun berbeza keadaan, saya tahu awak ada dengan kami. Rasa cinta yang tetap sama, Insya-Allah,” tulis pemilik nama lengkap Shahmira Muhamad itu.
Menerusi hantaran sama, pelawak terkenal itu turut menitipkan doa agar arwah isterinya diampunkan Tuhan serta diberikan ganjaran syurga.

“Semoga Allah SWT ampunkan segala dosa dan letakkan awak disyurga tertinggi.
“Harap Tuhan menyatukan kita semua di syurga, amin. Al-Fatihah buat Siti Sarah Raissuddin,” katanya lagi.
Semalam, Kosmo! melaporkan anak bongsu Shuib dan Siti Sarah, Ayash Affan akhirnya dibenarkan pulang ke rumah dan berita tersebut diterima sehari sebelum hari ulang tahun arwah Siti Sarah yang ke-37.
Ayash dilahirkan pramatang secara pembedahan tiga hari sebelum Siti Sarah menghembuskan nafas terakhirnya pada 9 Ogos lalu akibat Covid-19.
Shuib dan Sarah yang mendirikan rumah tangga pada 26 Februari 2011. – K! ONLINE


Lagi bahan tercemar dalam vaksin ditemui di Jepun
Oleh KOSMO!

15 September 2021, 5:49 pm
TOKYO – Pihak berkuasa tempatan Jepun mengesahkan penemuan bahan asing dalam lima bebuli vaksin Covid-19 jenis Pfizer di dua buah bandar berdekatan Tokyo dan satu di wilayah Osaka, lapor agensi berita Kyodo News semalam.
Menurut pihak berkuasa bandar Sagamihara dan Kamakura dan Sakai, bebuli vaksin yang mengandungi benda asing berwarna putih dan terapung itu adalah dari lot yang sama iaitu FF5357.
Ketiga-tiga bandar itu bagaimanapun telah meminta syarikat farmaseutikal Pfizer Inc. untuk memeriksa bahan tersebut.
Bahan tercemar itu dikesan di tiga buah pusat vaksinasi di Sagamihara antara Sabtu dan kelmarin, satu pusat vaksinasi di Kamakura pada Ahad dan satu pusat vaksinasi di Sakai kelmarin.
Petugas kesihatan bagaimanapun tidak menggunakan dos-dos yang mengandungi bahan tercemar itu, dan dalam masa sama terus memberikan vaksin dari lot sama yang disahkan tidak tercemar.
Bulan lalu, Kementerian Kesihatan Jepun telah menghentikan penggunaan sekitar 1.63 juta dos vaksin Covid-19 Moderna sebagai langkah berjaga-jaga selepas menemui banyak bahan asing di dalam bebulinya. – AGENSI


Suntikan vaksin Moderna beri perlindungan imunisasi enam bulan
Oleh KOSMO!

15 September 2021, 6:30 pm
SAN DIEGO, CALIFORNIA – Satu kajian baharu menunjukkan bahawa vaksin jenis Moderna mampu memberikan perlindungan sekurang-kurangnya enam bulan kepada penerimanya, lapor laman berita United Press International (UPI), semalam.
Selain itu, hasil penyelidikan sama turut mendapati bahawa sebarang suntikan dos penggalak tidak diperlukan buat mereka yang sudah lengkap pelalian Covid-19.
Vaksin Moderna dipercayai mampu menghasilkan perlindungan jangka masa panjang daripada virus Covid-19 bagi semua peringkat umur termasuk 70 tahun ke atas yang lebih rentan.
“Perlindungan imunisasi yang diberikan oleh Moderna sangat stabil dan ia satu penemuan yang menakjubkan.
“Ini satu petunjuk yang baik untuk sistem antibodi badan kita dalam melawan Covid-19,” jelas pengarang bersama kajian dan profesor penyelidikan vaksin di Institut Imunisasi La Jolla, Shane Crotty.
Vaksin Moderna dihasilkan dengan teknik serupa seperti Pfizer-BionNTech yang menggunakan formula mRNA.

Penemuan itu adalah berdasarkan kajian ke atas 35 individu yang mendaftar dalam ujian klinikal awal vaksin dan menerima versi dos rendah, setara dengan satu per empat daripada dos 100 mikrogram yang diberikan sekarang. – Agensi


33 pasar malam dibuka mulai Isnin depan
Oleh ISKANDAR SHAH MOHAMED

15 September 2021, 6:42 pm
KLANG – Sebanyak 33 pasar malam di sekitar daerah ini akan dibuka dan beroperasi secara berperingkat mulai Isnin depan.
Majlis Perbandaran Klang (MPK) berkata, semua pasar itu dibenarkan untuk beroperasi dalam tempoh Program Pemulihan Negara (PPN) Fasa Dua.
“Peniaga dan pelanggan yang ingin memanfaatkan kemudahan itu wajib lengkap vaksinasi daripada tarikh suntikan kedua yang ditetapkan.
“Waktu operasi bagi semua pasar malam itu adalah antara pukul 5 petang hingga 10 malam,” katanya dalam kenyataan hari ini.
Pasar malam yang akan dibuka pada Isnin depan melibatkan lokasi di Bandar Sultan Suleiman dan Taman Kandis Permai kemudian disusuli pembukaan 22 pasar malam pada Selasa hingga Jumaat depan antaranya di sekitar Kapar dan Meru.
Manakala, sembilan lagi pasar malam termasuk di kawasan Pulau Indah akan dibuka pada 25 dan 26 September depan. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Rumah, kenderaan rosak tanah runtuh di Kampung Madsiang
Oleh IVAN AMIRUL

15 September 2021, 6:28 pm
PENAMPANG – Hujan lebat sejak enam jam lalu mengakibatkan kejadian tanah runtuh di Kampung Madsiang petang ini.
Penolong Pengarah Bahagian Operasi Balai Bomba Penampang, Misran Bisara ketika dihubungi mengesahkan kejadian terbabit.
“Kita sudah mengarahkan pasukan Unit Anjing Pengesan (K9) ke lokasi kejadian. Bagaimanapun, saya dimaklumkan setakat ini anggota bomba dan pasukan K9 kini masih terkandas dan belum sampai ke lokasi berikutan terdapat beberapa masalah laluan tidak boleh dilalui,” katanya.
Terdahulu, terdapat dua video tular memaparkan kejadian tanah runtuh yang mengakibatkan sebuah rumah hampir ranap dipercayai berlaku di Kampung Madsiang, Penampang.
Kejadian terbabit turut menyebabkan beberapa kenderaan penduduk rosak teruk.
Dalam video berdurasi 29 dan 48 saat turut memaparkan situasi beberapa individu termasuk dua kanak-kanak diselamatkan orang awam dalam kejadian berkenaan.-K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Snoop Dogg puji rappers Malaysia, siap nak hadiahkan rantai
Oleh MOHD. HAIKAL ISA

15 September 2021, 6:19 pm
PETALING JAYA – Penyanyi rap terkemuka dunia, Snoop Dogg memuji usaha Joe Flizzow menaikkan muzik hip hop tanah air dengan penubuhan pentas 16 Baris yang dikepalai rapper kebanggaan Malaysia itu.
Snoop Dogg atau nama sebenarnya, Calvin Cordozar Broadus Jr. berkongsi satu entri IG Story dirinya menonton episod 16 Baris dalam laman perkongsian video, YouTube yang menyaksikan Bunga Is Me, Noki dan Wo Shi Jay mengadakan persembahan pada 2019.
“@16.baris dope show with unsigned international rappers (acara hebat memaparkan rappers antabangsa yang belum ditandatangan),” tulis Snoop yang memiliki 65 juta pengikut Instagram sebagai kapsyen pada entri berkenaan.
Dalam pada itu, Joe atau nama sebenarnya Johan Ishak, menerusi InstaStorynya turut berkongsi untaian momen ketika mengadakan perjumpaan secara virtual dengan rapper berpengaruh dunia itu.
“Perjumpaan pagi bersama @snoopdogg. Dari LBC (Long Beach City Crew) ke KL,” tulis Joe.
Penyanyi rap terkemuka dunia, Snoop Dogg memuji usaha Joe Flizzow mencungkil bakat muzik hip hop Malaysia menerusi pentas 16 Baris yang dijayakan sejak 2018.
Dalam sesi perjumpaan virtual itu, Snoop turut mengatakan tidak sabar untuk bertemu Joe dan rakan-rakan di Malaysia dan menghadiahkan rantai.

“Saya ada rantai nak berikan kepada kalian semua apabila kita bertemu nanti,” ujar Snoop.
Joe kemudian membalas: “Saya akan hantar karpet tak lama lagi anda hanya perlu bagi alamat (tertawa).”
16 Baris merupakan kolaborasi antara Kartel Records (syarikat milik Joe) dan Rocketfuel Entertainment yang menyediakan platform untuk menonjolkan bakat hip hop Asia Tenggara.
Sudah berlangsung dua musim, setiap episod menampilkan bakat baharu dunia hip hop dari negara Asia Tenggara terutamanya Singapura, Malaysia dan Indonesia.
Antara bakat yang telah berjaya digilap dan dihidu dari pentas 16 Baris adalah K-Clique, Bunga Is Me, Zameera dan Yung Raja. – K! ONLINE


Sasaran 60 peratus remaja divaksin menjelang November
Oleh NOR IDAYU BOSRO

15 September 2021, 6:00 pm
PUTRAJAYA – Pasukan Bertindak Imunisasi Covid-19 Remaja (CITF-A) menyasarkan 60 peratus remaja berusia 12 hingga 17 tahun mendapat sekurang-kurangnya satu dos vaksin pada November ini dan 80 peratus remaja mendapat dos lengkap sebelum sekolah dibuka pada sesi 2022.
Untuk tujuan itu, Kementerian Kesihatan membangunkan portal pendaftaran institusi pendidikan iaitu Portal Vaksin-Anak-Ku sebagai langkah awal dalam pemberian vaksin Covid-19 kepada remaja dengan keutamaan mereka berumur 16 dan 17 tahun yang akan menduduki peperiksaan awam dan remaja dengan komorbid.
CITF-A yang yang dipengerusikan Timbalan Menteri Kesihatan 1, Datuk Dr. Noor Azmi Ghazali berkata, semua sekolah, institusi pendidikan, perlindungan dan pemulihan kerajaan dan swasta dimohon untuk mendaftarkan institusi masing-masing di portal tersebut.
Katanya, ibu atau bapa dan penjaga kepada remaja disarankan mendaftarkan anak mereka sebagai tanggungan di dalam aplikasi MySejahtera bagi membolehkan golongan itu mendapatkan sijil vaksinasi digital MySejahtera masing-masing.
“Jenis vaksin yang digunakan adalah Comirnaty keluaran Pfizer Bio-NTech dengan dua dos suntikan. Vaksin tersebut mendapat kelulusan berstatus pendaftaran bersyarat oleh Bahagian Regulatori Farmasi Negara (NPRA).
“Jawatan kuasa bertindak CITF-A yang ditugaskan membuat penetapan dasar dan penyelarasan pelaksanaan pelan vaksinasi remaja itu akan memastikan sasaran tersebut dapat dicapai,” katanya dalam kenyataan di sini hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sekatan jalan raya di Perak kekal, fokus kawalan sempadan negeri
Oleh ASLIZA MUSA

15 September 2021, 5:57 pm
TELUK INTAN – Sekatan jalan raya (SJR) di lokasi sedia ada di semua daerah negeri ini dikekalkan dengan fokus kawalan di sempadan keluar dan masuk ke Perak.
Justeru, tiada keputusan untuk menutup kesemua 58 SJR kerana Perak masih berada dalam Fasa Dua Pelan Pemulihan Negara (PPN) di mana pergerakan rentas daerah dan negeri masih tidak dibenarkan.
Ketua Polis Perak, Datuk Mior Faridalathrash Wahid berkata, kegiatan rentas daerah hanya kepada mereka yang telah menerima dua dos suntikan vaksin Covid-19.
Menurut beliau, ketika ini di Perak masih belum sampai pada satu peringkat yang memuaskan (lengkap dua dos).
“Jadi apabila melalui SJR, kita perlu periksa kesahihan untuk memastikan betul atau tidak mereka telah lengkap divaksin.
“Oleh itu semua 58 SJR dikekalkan terutama di kawasan bersempadan negeri lain sehinggalah satu keputusan dibuat kerajaan,” katanya pada sidang akhbar di Ibu Pejabat Polis Daerah (IPD) Hilir Perak di sini hari ini.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Salur sisa toksik guna paip dari lori
Oleh MOHAMAD FAIZAL HASHIM

15 September 2021, 7:13 pm
JOHOR BAHRU – Tindakan pemilik premis penyimpanan lori yang melakukan pembuangan bahan buangan terjadual terus dari lori ke tali air menjadi punca penduduk Kampung Baru Seri Aman, Kempas, di sini terjejas akibat pencemaran tersebut.
Menteri Alam Sekitar dan Air, Datuk Seri Tuan Ibrahim Tuan Man berkata, tindakan tegas tanpa kompromi akan diambil terhadap tindakan pembuangan sisa terjadual dengan sengaja yang dilakukan dengan menggunakan saluran paip terus ke tali air di belakang premis.
Katanya, pihaknya telah menahan sembilan suspek membabitkan seorang pemilik premis dan empat warga asing berusia lingkungan 30 hingga 50 tahun.
“Ingin ditegaskan bahawa kementerian pandang serius isu ini dan tidak akan berkompromi selain bertindak mengikut akta sedia ada agar perkara ini tidak berulang. Saya lihat di Johor Bahru banyak kes seperti ini,” katanya selepas meninjau keadaan kawasan tercemar akibat pembuangan sisa toksik di premis penyimpanan lori yang terletak berhampiran.
Tuan Ibrahim berkata, premis tersebut telah lama beroperasi dan belum pernah ada kes berkaitan pencemaran selain tersebut telah diarahkan tutup serta-merta.
Dalam pada itu, beliau berkata, sebanyak sembilan sampel daripada kawasan kejadian dan sungai yang berhampiran telah dihantar ke Jabatan Kimia untuk analisa komposisi kimia.

Terdahulu, empat wanita dikejarkan ke Hospital Sultan Ismail (HSI) dan Hospital Sultanah Aminah (HSA) di sini selepas mengalami simptom sesak nafas dipercayai terhidu bau seperti pencemaran bahan kimia dalam kejadian di di Kampung Baru Sri Aman, di sini malam semalam.
Dalam kejadian kira-kira pukul 10.30 malam itu, keempat-empat wanita berusia antara 22 hingga 49 tahun mengalami sesak nafas dan muntah-muntah selepas mengadu terhidu seperti bau petrol ketika berada di rumah.
Kejadian itu turut menyebabkan 128 penduduk kampung daripada 37 keluarga dipindahkan ke Balai Raya Kampung Sinaran Baru di sini.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Netizen kagum individu kutip, pikul sampah kerana sayangkan hutan
15 September 2021, 5:38 pm
PETALING JAYA – Orang ramai kagum dengan semangat seorang individu yang tular kerana sanggup berhempas pulas memikul dan mengutip sampah di hutan atas rasa sayang serta sifat tanggungjawabnya.
Menerusi satu perkongsian di Twitter milik Shukri Saleh berkata, dia berharap agar usahanya mengutip sampah itu dapat membuka mata orang ramai.
“Sebenarnya penat, tapi sayang hutan punya pasal sanggup pikul (sampah). Tak susah sebenarnya nak bawa sampah anda keluar selepas beriadah di sungai, hutan dan tempat awam.
“Yang susahnya bila kena pikul sampah yang dah berkumpul dan bertimbun. Jadi, bawa sampah anda keluar lepas beriadah,” ciapnya.
Susulan perkongsian itu, rata-rata orang ramai kagum dengan semangat yang ditunjukkan lelaki itu.
“Alhamdulillah, masih ada insan-insan hebat seperti anda. Semoga terus diberkati dan dirahmati,” kata A.Nazra.

“Saya ‘respect’ sama saudara. Ini baru pencinta alam yang sebenar, yang mempunyai jiwa terhadap alam mesti akan merasa sedih jika lihat tempat yang cantik dipenuhi sampah,” ciap @SpeedKura.
Sementara itu, Miss Flour menjelaskan, orang ramai perlu mempunyai sifat untuk kutip dan tidak membuang sampah sesuka hati di tempat-tempat awam yang lain.
“Betul dan boleh digunakan di mana-mana sahaja anda berada. Tidak kisah di tempat letak kereta, taman, pusat beli-belah, tandas, kawasan rehat dan rawat (R&R) walau di tepi jalan sekali pun.
“Tolong uruskan sampah anda sebaiknya dan jangan jadikan diri anda itu sampah,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


14 pengunjung Empangan Mengkuang dikompaun RM1,500
Oleh MOHD SYALMIZI HAMID

15 September 2021, 5:31 pm
SEBERANG PERAI – Seramai 14 pengunjung dikompaun selepas didapati gagal mematuhi prosedur operasi standard (SOP) Fasa 2 Pelan Pemulihan Negara (PPN) semasa pemeriksaan pihak berkuasa di Empangan Mengkuang, Bukit Mertajam di sini hari ini.
Difahamkan, sebanyak 11 kompaun dikeluarkan Pejabat Kesihatan Daerah (PKD) Seberang Perai Tengah (SPT) dan tiga oleh Majlis Bandaraya Seberang Perai (MBSP) yang bernilai RM1,500 setiap satu.
Antara kesalahan yang dikesan dilakukan pengunjung termasuklah tidak memakai pelitup muka, tiada penjarakan fizikal dan tidak mematuhi SOP Fasa 2 PPN.
Wakil PKD SPT turut mengeluarkan notis penutupan selama tujuh hari di kawasan berkenaan berkuat kuasa serta-merta.
Sementara itu, Ketua Pegawai Eksekutif, Perbadanan Bekalan Air Pulau Pinang, Datuk Ir. Jaseni Maidinsa berkata, pihaknya akan mematuhi sepenuhnya arahan (penutupan) bagi memastikan keselamatan pengunjung dan mengelakkan pemerebakan virus Covid-19.
“Pengunjung dinasihati untuk tidak pergi ke Empangan Mengkuang dalam tempoh itu. PBAPP kesal atas kesulitan orang ramai yang mahu mengunjungi dan beriadah di situ,” katanya dalam satu kenyataan hari ini.

Semalam, Ketua Polis Negeri, Datuk Mohd. Shuhaily Mohd. Zain berkata, pihaknya akan menutup mana-mana kawasan yang gagal mematuhi SOP. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Helikopter hantar vaksin CanSino, petugas ke pedalaman Kelantan
Oleh AIMUNI TUAN LAH

15 September 2021, 5:26 pm
GUA MUSANG – Dua helikopter Unit Udara Jabatan Bomba dan Penyelamat Malaysia (JBPM) digunakan untuk menghantar petugas bersama vaksin jenis CanSino ke enam pos penempatan Orang Asli di pedalaman negeri ini bermula hari ini.
Ketua Cawangan Pengurusan Operasi Udara JBPM, Penguasa Kanan Bomba I Roslan Aziz berkata, penghantaran selama empat hari berturut-turut itu menggunakan khidmat helikopter jenis Agusta 109E dan Mi-17 dari Pangkalan Udara Wilayah Tengah JBPM Subang, Selangor
Katanya, enam pos tersebut adalah Pos Hau, Pos Bihai, Pos Belatim, Pos Balar, Pos Simpor dan Pos Gob melibatkan 15 kampung dnegan keadaan cuaca dan masa menjadi cabaran petugas yang membawa vaksin berkenaan.
“Kita perlu memastikan kualiti vaksin yang dihantar tidak terjejas dan selamat agar mencapai objektif pihak Jabatan Kesihatan. Sebarang kelewatan atau kesilapan ketika penghantaran vaksin boleh merugikan kerajaan dan rakyat,” katanya ketika ditemui pemberita di Pusat Sivik di sini hari ini.


Jadilah orang yang berguna, bukannya sampah – Ara Johari
Oleh NUR EMIRA SAIZALI

15 September 2021, 5:32 pm
PETALING JAYA – “Kau ingat atas bukit sana ada tukang kutip sampah yang nak kemaskan untuk kau ke?”
Itu antara luahan ketidakpuashatian penyanyi, Ara Johari selepas kecewa melihat sikap segelintir rakyat negara ini yang masih membuang sampah secara merata-rata di lokasi rekreasi seperti air terjun.
Luahan kekecewaan tersebut dikongsi Ara atau nama sebenarnya Nurfarrah Izzatie Johari dalam satu hantaran InstStorynya semalam.
“Anda semua jika nak pergi mendaki atau berkhemah di kawasan air terjun, tolong pastikan sampah dibawa turun ke bawah dan buang ke tempat yang sepatutnya atau bakar sebelum nak pulang.
“Macam mana nak jaga alam sekitar jika masih terdapat sekumpulan manusia yang tiada sivik,” kata wanita berusia 24 tahun itu dengan nada kesal.
Tambah Ara yang terkenal dengan lagu Bunga itu, sampah-sarap yang dibuang oleh individu tidak bertanggungjawab akan mencacatkan pemandangan indah di sesebuah lokasi perkhemahan atau perkelahan.

“Aku geramlah, kita mendaki dan berkhemah sebab nak menyaksikan keindahan alam sekeliling serta menghirup udara segar.
“Tetapi jika sampah dibuang merata-rata, kau rasa tak sakit ke mata bila tengok?
“Kau ingat di atas sana ada tukang kutip sampah ke yang nak kemaskan untuk kau? Tolong jadi rakyat Malaysia yang berguna, jangan jadi sampah,” katanya lagi.
Sejak awal minggu ini, tular beberapa buah video dan foto memaparkan beberapa lokasi rekreasi awam iaitu lokasi air terjun popular dicemari dengan lambakan sampah-sarap yang dibuang oleh segelintir pengunjung.
Perkara tersebut sekaligus mencetuskan kemarahan ramai pihak yang kecewa dengan sikap tidak bertanggungjawab orang ramai sehingga mencemarkan alam semula jadi. – K! ONLINE


Paru-paru rosak, mental pun terjejas – Aishah
Oleh SAIRUL ZAMRI MISRANI

15 September 2021, 5:20 pm
PETALING JAYA – Mimpi ngeri mana-mana pesakit Covid-19 kini turut dihadapi penyanyi popular, Aishah apabila berdepan kerosakan paru-paru hampir 20 peratus walaupun disahkan bebas daripada virus berkenaan sejak dibenarkan keluar wad 10 September lalu.
Aishah berkongsi situasi murung dilaluinya itu menerusi kemas kini yang dimuat naik dalam Instagramnya.
Pelantun lagu Camar Yang Pulang itu bagaimanapun memanjatkan kesyukuran apabila paras oksigen, gula dalam darah dan bacaan tekanan darahnya dalam keadaan baik.
“Lima hari selepas keluar hospital, alhamdulillah, paras oksigen, gula dalam darah dan tekanan darah semua okey.
“Saya diberitahu kerosakan pada paru-paru saya lebih kurang dalam 20 peratus.
“Walaupun anda nampak saya macam hyper (bertenaga) dan ada yang risau mungkin saya terlalu ‘hyper’. Sebenarnya saya paksa diri saya untuk buat macam itu,” tulisnya.

Tambah pemilik nama lengkap Wan Aishah Wan Ariffin, 56, dia mengakui cepat letih dan sering merasa dirinya seperti tidak stabil usai bebas daripada wabak tersebut.
“Dari segi fizikal, saya rasa cepat penat terutama bila naik turun tangga dan tidak boleh berdiri lama.
“Badan rasa melayang, kena cepat-cepat baring. Tetapi, saya sangat bersyukur masih berada di sini. Mohon doakan saya pulih sepenuhnya,” katanya lagi.
Akui Juara Gegar Vaganza musim keempat itu lagi, jangkitan Covid-19 bukan sahaja menyerang fizikal, malah mentalnya turut terjejas kerana virus maut tersebut.
“Tak tahulah sama ada saya sahaja yang merasakan impak ini. Pemikiran saya ini kalau tak kuat.
“Traumanya boleh buat kita termenung sahaja. Otak bercelaru dan trauma, kalau saya layankan boleh jadi zombi.
“Kadang-kadang, bila bercakap, pemikiran itu hilang. Sampaikan perkataan pun boleh lupa, macam jadi kurang cerdik pula. Alhamdulillah, kesan itu saya lawan dengan sentiasa mengaji dan berzikir,” tulisnya lagi.
Justeru katanya, proses pemulihan untuk dirinya akan mengambil masa yang cukup lama.
Terdahulu, Aishah dimasukkan ke Hospital Ampang pada 30 Ogos lalu selepas disahkan positif Covid-19 dan mengalami simptom demam panas serta batuk.
Dua hari dirawat, oksigen dalam badannya menurun ke paras 88 peratus selepas doktor cuba membuka alat pernafasan yang digunakan.
Aishah disahkan bebas Covid-19 dan dibenarkan pulang ke rumah 12 hari selepas dirawat di Hospital Ampang, Selangor.


Pindaan perlu agar kerakyataan saksama
Oleh NUR SHARIEZA ISMAIL

15 September 2021, 5:45 pm
PUTRAJAYA – Pindaan terhadap Jadual Kedua Perlembagaan Persekutuan berhubung Perkara 14 (Kewarganegaraan melalui kuat kuasa undang-undang) perlu dilakukan sebagai tindakan jangka masa panjang agar hak kerakyatan bagi anak wanita atau lelaki warganegara Malaysia adalah saksama.
Menteri Pembangunan Wanita, Keluarga dan Masyarakat (KPWKM), Datuk Seri Rina Mohd. Harun berkata, perkara itu adalah selari dengan prinsip kesaksamaan gender dalam Perkara 8 (Kesamarataan) dalam Perlembagaan Persekutuan.
Menurut beliau, pendirian KPWKM adalah supaya prosedur dan syarat permohonan kewarganegaraan bagi anak kepada wanita warganegara yang dilahirkan di luar negara perlu sama seperti anak kepada warganegara lelaki yang dilahirkan di luar negara dengan pasangan bukan rakyat Malaysia.
Ini kerana, katanya, KPWKM memberi perhatian serius berhubung isu kewarganegaraan kanak-kanak yang dilahirkan di luar negara oleh ibu warganegara yang berkahwin dengan warga asing.
“Isu status kewarganegaraan anak-anak yang dilahirkan di luar negara sentiasa menjadi perhatian KPWKM. Perkara 2 Konvensyen Mengenai Hak Kanak-Kanak (CRC) turut menyatakan hak untuk tidak didiskriminasi.
“Perkara 7 CRC menyatakan hak untuk mendapatkan kerakyatan dan Perkara 8 CRC pula hak untuk mengekalkan identiti kanak-kanak termasuk kerakyatan,” katanya dalam satu kenyataan di sini hari ini.

Beliau terdahulu mengadakan sesi libat urus dengan Pesuruhjaya Kanak-Kanak SUHAKAM dan pertubuhan bukan kerajaan (NGO) untuk mendapatkan input agar kerajaan dapat membuat keputusan sewajarnya tanpa mengenepikan hak wanita yang berkahwin dengan warga asing.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


ECRL perlu kekal lalui jajaran selatan
Oleh ISKANDAR SHAH MOHAMED

15 September 2021, 5:35 pm
SHAH ALAM – Kerajaan negeri berpendirian pelaksanaan Projek Laluan Rel Pantai Timur (ECRL) bagi bahagian C perlu kekal melalui bahagian selatan termasuk di Kuala Langat.
Pengerusi Jawatankuasa Tetap Kerajaan Tempatan dan Pengangkutan Awam Selangor, Ng Sze Han menegaskan kerajaan negeri tidak pernah bersetuju dengan cadangan pembinaan ECRL melalui jajaran utara dalam beberapa sesi libat urus dengan pemilik projek iaitu Malaysia Rail Link Sdn. Bhd. (MRL) sebelum ini.
“Pendirian itu sejajar pelan pembangunan ekonomi negeri termasuk beberapa perancangan pihak berkuasa tempatan (PBT) untuk membangunkan zon selatan Selangor.
“Ia antaranya melibatkan Majlis Perbandaran Sepang (MPSp) yang telah memasukkan elemen pembinaan dan penggunaan ECRL di dalam Rancangan Tempatan 2025 MPSp,” katanya dalam kenyataan hari ini.
Beliau mengulas laporan sebuah portal berita mengenai penjajaran laluan ECRL yang tidak melintasi hutan Kuala Langat dan bercanggah dengan kenyataan Menteri Besar, Datuk Seri Amirudin Shari. – K! ONLINE


Pahang tarik balik gelaran Datuk R Sri Sanjeevan
Oleh ABDUL RASHID ABDUL RAHMAN

15 September 2021, 5:26 pm
KUANTAN – Anugerah Darjah Kebesaran Negeri Pahang kepada Pengerusi Badan Bertindak Pemerhati Jenayah (MyWatch), Datuk R Sri Sanjeevan ditarik balik dan dibatalkan serta merta.
Setiausaha Kerajaan Negeri Pahang, Datuk Seri Dr Sallehuddin Ishak berkata, keputusan itu atas titah Yang di Pertuan Agong selaku Sultan Pahang, Al-Sultan Abdullah Ri’ayatuddin Al-Mustafa Billah Shah.
“Penama tidak dibenarkan memakai sebarang gelaran yang dikurniakan dan perlu mengembalikan Darjah Kebesaran yang dikurniakan sebelum ini kepada Pejabat Setiausaha Kerajaan Pahang selaras dengan Undang-Undang Darjah-Darjah Kebesaran dan Bintang–Bintang Negeri Pahang,”katanya dalam kenyataan itu di sini hari ini.
Menurut kenyataan itu, tarikh surat penarikan balik Darjah Kebesaran Darjah Indera Mahkota Pahang (DIMP) itu adalah berkuatkuasa pada 24 Ogos lalu.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pesan anak sulung jaga adik sebelum maut kemalangan
Oleh NORLIA RAMLI

15 September 2021, 5:21 pm
SIK – Seorang suri rumah sempat berpesan kepada anak sulungnya supaya menjaga adik-adiknya sebelum meninggal dunia dalam kemalangan di Jalan Jeniang-Sik-Pedu, Kampung Surau, Belantik di sini semalam.
Dalam kejadian kira-kira pukul 3 petang itu, ibu kepada empat anak, Siti Fatimah Md. Nor, 30, terbunuh selepas kereta dipandu suaminya, Mohd. Zamani Md Saad, 34, terbabas dan merempuh penghadang jalan.
Kemalangan itu mengakibatkan Mohd. Zamani serta bayi perempuan mereka berusia lapan bulan dan ibu Siti Fatimah Rokayah Che Oon, 60, cedera.
Menurut Muhammad Amar Mohd. Zamani, 11, arwah ibunya sempat berpesan kepadanya supaya menjaga dua adik iaitu Alia Damia, 8, dan Muhammad Amsyar, 4, sebelum meninggalkan mereka untuk ke Pekan Sik.
“Sebelum ibu, ayah dan adik Afia Inara serta nenek mahu ke Pekan Sik untuk beli barang dapur, ibu berkali-kali berpesan agar jaga adik-adik di rumah dengan baik,” katanya yang sempat melihat jenazah ibunya di tempat kejadian.
Sementara itu, seorang penduduk kampung, Osman Jab, 45, berkata, dia yang tiba di lokasi kejadian segera mengeluarkan mangsa kerana bimbang kereta terbakar selepas melihat ada tumpahan minyak.

Kata Osman, dia juga sempat membisikkan dua kalimah syahadah kepada wanita terbabit selain turut melihat tiga mangsa lain termasuk suami dan bayi mangsa yang tercampak keluar dalam kemalangan itu. – K! ONLINE


Tempahan hotel 3, 4 bintang masih rendah
Oleh NUR AMALINA AZMAN

15 September 2021, 5:41 pm
LANGKAWI – Tempahan bagi hotel tiga dan empat bintang di pulau peranginan ini didapati masih rendah dan ia dipercayai berpunca daripada pelaksanaan Perintah Kawalan Pergerakan Diperketatkan (PKPD) di Kuala Kedah.
Pelaksanaan PKPD tersebut menyebabkan Terminal Feri Penumpang Kuala Kedah yang menjadi salah satu pintu masuk utama ke Langkawi ditutup sejak 6 September lalu.
Naib Pengerusi Persatuan Hotel Malaysia (MAH) Kedah/Perlis, Razmi Rahmat berkata, setakat ini hanya 30 peratus tempahan yang diterima oleh hotel bertaraf tiga bintang ke bawah.
“Saya yakin selepas PKPD tersebut ditamatkan, lebih banyak feri akan masuk dan lebih lagi (pelancong masuk ke sini),” katanya yang ditemui di Hotel Adya Kuah di sini hari ini
Bagaimanapun, Razmi memaklumkan, tempahan hotel lima bintang telah mencecah 80 peratus  memandangkan kebanyakan pengunjung yang berkemampuan untuk ke luar negara memilih untuk menginap di hotel lima bintang di sini. – K! ONLINE


Harga RON95, RON97, diesel kekal
Oleh NOR IDAYU BOSRO

15 September 2021, 5:03 pm
PUTRAJAYA – Harga runcit petrol RON97 kekal pada paras RM2.73 seliter bagi tempoh bermula tengah malam ini hingga 22 September depan.
Kementerian Kewangan berkata, harga runcit petrol RON95 juga kekal pada paras RM2.05 seliter manakala harga diesel kekal pada paras RM2.15 seliter.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter bagi melindungi pengguna daripada kesan kenaikan harga sebenar minyak di pasaran global.
“Walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan, kerajaan mengekalkan harga runcit RON95 dan diesel buat masa ini,” katanya hari ini. – K! ONLINE


Hujan lebat, ribut petir di 7 negeri petang ini
15 September 2021, 4:37 pm
PETALING JAYA – Hujan lebat dan ribut petir diramal akan melanda beberapa kawasan di Perak, Pahang, Selangor, Wilayah Persekutuan Kuala Lumpur, Negeri Sembilan, Sarawak serta Sabah sehingga pukul 6 petang nanti.
Jabatan Meteorologi (MetMalaysia) menerusi satu kenyataan di Facebooknya berkata, cuaca tidak menentu itu melibatkan seluruh kawasan di Wilayah Persekutuan Kuala Lumpur serta satu kawasan di Perak di Muallim.
“Di Pahang melibatkan kawasan Raub, Bentong, Temerloh, Bera dan Rompin manakala di Selangor di Sabak Bernam, Kuala Selangor, Hulu Selangor, Klang, Gombak, Petaling dan Hulu Langat.
“Sementara itu di Negeri Sembilan melibatkan kawasan Jelebu, Kuala Pilah, dan Jempol. Di Sarawak antara kawasan yang terjejas di Miri (Subis, Miri dan Marudi) dan Limbang,” katanya di Facebook hari ini.
Tambahnya, bagi Sabah pula kawasan yang terkesan ialah Pedalaman (Sipitang, Kuala Penyu dan Beaufort), Pantai Barat (Papar, Putatan, Penampang, Kota Kinabalu, Tuaran dan Kota Belud), Tawau (Lahad Datu), Sandakan (Kinabatangan dan Beluran) serta Kudat. – K! ONLINE


Vaksinasi walk-in di lima PPV Lembah Klang mulai esok
Oleh NOR IDAYU BOSRO

15 September 2021, 4:34 pm
PUTRAJAYA – Lima pusat pemberian vaksin (PPV) terpilih sekitar Lembah Klang dibenarkan melaksanakan inisiatif vaksinasi secara walk-in kepada warganegara Malaysia bermula esok hingga 30 September.
PPV berkenaan ialah Bangi Avenue Convention Centre (BACC), Bangi; Multimedia University (MMU), Cyberjaya; Axiata Arena, Bukit Jalil; Universiti Kuala Lumpur British Malaysian Institute (UniKL British BMI), Gombak dan Ideal Convention Centre (IDCC) HCO B, Shah Alam.
Pasukan Petugas Khas Imunisasi Covid-19 (CITF) berkata, pelajar institusi pengajian tinggi di sekitar Lembah Klang juga boleh mendapatkan suntikan vaksin di lima PPV berkenaan.
“Pendekatan ‘quick-win’ yang diambil ini bagi mengoptimumkan sumber berikutan jumlah kehadiran yang rendah untuk mendapatkan suntikan vaksinasi secara walk-in di PPV sekitar Lembah Klang,” katanya dalam satu kenyataan di sini hari ini.
CITF berkata, had kepada hanya lima jumlah PPV itu adalah selari dengan strategi pasukan untuk mengoptimumkan sumber bagi Program Imunisasi Covid-19 Kebangsaan (PICK).
“Bagaimanapun, walk-in di negeri-negeri lain akan diteruskan dan orang ramai dinasihatkan untuk mengikuti pengumuman yang dibuat oleh Jabatan Kesihatan Negeri masing-masing untuk maklumat terkini berhubung inisiatif berkenaan,” tambahnya.

Menurutnya lagi, ProtectHealth Corp Sdn. Bhd. (ProtectHealth) dijangka akan mula untuk menawarkan perkhidmatan klinik perubatan swasta yang terpilih untuk walk-in warganegara pada 1 Oktober depan.
“CITF akan mengadakan perbincangan lanjut bersama Kementerian Kesihatan (KKM) bagi penglibatan ProtectHealth untuk inisiatif walk-in ini.
“Perbincangan akan tertumpu kepada menyebarluaskan inisiatif walk-in bagi populasi dewasa warganegara di klinik pengamal perubatan swasta am di Lembah Klang,” katanya.
Dalam perkembangan berkaitan, CITF berkata, individu yang telah menerima dos pertama di PPV yang telah ditutup di Hulu Selangor dan Kuala Selangor boleh mendapatkan dos kedua secara walk-in di Klinik SP Care Antara Gapi, Serendah dan Poliklinik Medi Ihsan di Bukit Rotan atau Tanjung Karang.
Untuk rekod, sebanyak 38 PPV bukan kesihatan telah ditutup di Lembah Klang setakat ini manakala 13 lagi masih beroperasi.
Penutupan PPV itu adalah dibuat setelah CITF meneliti data kadar penduduk Lembah Klang yang masih belum divaksinasi dan kadar kehadiran yang rendah di PPV berkenaan. – K! ONLINE


Lebih 10,000 anggota APM sedia ke negeri banjir
Oleh DIYANATUL ATIQAH ZAKARYA

15 September 2021, 4:27 pm
MELAKA – Lebih 10,000 anggota Angkatan Pertahanan Awam (APM) dijangka bersedia untuk digerakkan dalam tempoh 24 jam ke negeri dilanda bencana banjir sepanjang tempoh tengkujuh yang diramal bermula pertengahan November depan.
Timbalan Ketua Pesuruhjaya (Operasi) APM, Dr. Norhafifi Ismail berkata, pihaknya masih lagi mengumpulkan maklumat terperinci mengenai jumlah kakitangan tersebut menerusi kajian yang sedang dilaksanakan di peringkat negeri di seluruh negara.
“Sebelum ini kita memang menghantar pasukan sokongan antara 10,000 hingga 15,000 anggota untuk membantu negeri-negeri yang dilanda banjir, namun sukarelawan terlibat adalah tidak tetap dan berubah-ubah.
“Justeru, pada tahun ini, APM melaksanakan kajian senarai tetap sukarelwan dari seluruh negeri bagi memastikan operasi dapat dilaksanakan dengan lebih berstruktur dan dijangka lebih 10,000 anggota bersedia untuk digerakkan dalam tempoh 24 jam,” katanya pada sidang akhbar selepas lawatan kerja di Pusat Kuarantin dan Rawatan Covid-19 Berisiko Rendah MITC, di sini, hari ini.
Tambahnya, setakat ini Melaka merupakan negeri pertama yang telah melengkapkan kajian tersebut dengan mengkoordinasikan seramai 1,200 anggota untuk bantuan bencana di negeri lain, khususnya negeri-negeri di Pantai Timur. – K! ONLINE


Dua premis dikompaun RM1,000, buang sampah secara haram
Oleh NOR AZIHAN MD. GHAZALI

15 September 2021, 5:10 pm
PETALING JAYA – Tindakan dua premis membuang sampah secara haram di lokasi yang tidak dibenarkan mengundang padah apabila kedua-duanya dikompaun RM1,000 oleh Majlis Bandaraya Petaling Jaya (MBPJ), semalam.
MBPJ dalam satu kenyataan berkata, kedua-dua premis terbabit merupakan sebuah klinik kecantikan dan sebuah rumah ibadat yang beroperasi di dua lokasi berasingan di daerah ini.
“Petugas MBPJ telah berjaya mengesan dan mengambil tindakan terhadap dua premis itu kerana melakukan kesalahan pembuangan sampah haram.
“Hasil siasatan mendapati klinik terbabit telah meletakkan sampah di siar kaki, iaitu berhadapan premis manakala pemilik rumah ibadat pula dikesan membuang sampah haram berhampiran padang bola,” ujarnya hari ini.
Menurut MBPJ, berikutan tindakan itu, kedua-dua premis dikenakan kompaun RM1,000 mengikut Akta Kerajaan Tempatan 1976, Undang-Undang Kecil Pemungutan, Pembuangan & Pelupusan Sampah Sarap (MBPJ) 2007.
“Pihak majlis juga telah mengarahkan premis yang terlibat untuk membersihkan semula sampah yang telah dibuang, mereka juga diberikan amaran keras agar tidak mengulangi perbuatan itu,” ujarnya.

MBPJ turut menyeru orang awam agar mengambil sikap peduli terhadap kepentingan kebersihan alam sekitar dan tidak sesekali membuang sampah di tempat yang tidak sepatutnya.
Laporkan segera kepada majlis atau penguatkuasa sekiranya terlihat aktiviti pembuangan sampah haram yang dilakukan pihak yang tidak bertanggungjawab dengan menghubungi 03-79542020 (Hotline) atau 03-79551804 (faks) atau emel ke [email protected]. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerandut zakar kawan sepupu saya bengkak – Nicki dikecam antivaksin
Oleh MOHD. HAIKAL ISA

15 September 2021, 5:00 pm
PENYANYI rap wanita, Nicki Minaj menerima kecaman hebat apabila berlagak seperti saintis kononnya sedang melakukan kajian terperinci sebelum membuat keputusan untuk mendapatkan vaksin Covid-19.
Dilabel sebagai antivaksin disebabkan beberapa ciapan pelik dalam Twitter, Nicki atau nama sebenarnya, Onika Tanya Maraj-Petty Onika Tanya Maraj-Petty turut mendedahkan bahawa kerandut zakar kawan kepada sepupunya membengkak selepas mendapatkan suntikan vaksin.
“Mereka mahu kalian dapatkan vaksin untuk Met Gala. Kalau saya divaksin, bukan kerana Met. Saya akan divaksin apabila saya rasa sudah melakukan kajian yang cukup.
“Sepupu saya di Trinidad tidak mahu mendapatkan vaksin kerana rakannya yang sudah disuntik jadi impotent (sukar untuk mencapai eraksi atau orgasme).
“Bahagian alat sulitnya (kerandut) membengkak. Kawannya itu menunggu masa beberapa minggu sebelum berkahwin dan itu menyebabkan teman wanitanya membatalkan perkahwinan.
“Jadi, berdoalah untuk semua ini dan pastikan kalian selesa dengan keputusan yang dibuat bukan dibuli,” katanya yang menolak jemputan menghadirkan diri ke acara fesyen terkemuka, Meet Gala baru-baru ini.

Biarpun dicop antivaksin, pelantun lagu Anaconda itu tetap menasihatkan orang ramai untuk sentiasa menjaga kesihatan tatkala Covid-19 masih belum dapat dikawal sepenuhnya.
“Sementara itu sayang-sayangku, tolong jaga diri. Pakai pelitup muka dengan dua tali yang ketat di wajah. Bukan pakai yang longgar,” ciapnya.
Ciapan sensasi Nicki mendapat banyak kecaman ramai. Seorang pengguna Twitter membidas dengan sarkastik: “Kajian anda sendiri? Adakah anda mempunyai sepasukan saintis menjalankan percubaan kritikal di luar kamar tidur?.” – K! ONLINE


Benih udang, ikan mati akibat pencemaran
Oleh NOR AINNA HAMZAH

15 September 2021, 5:18 pm
TAMPIN – Kaki pancing dikejutkan dengan aliran minyak berwarna hitam mengalir masuk ke dalam Sungai Londah, Gemas, lewat petang semalam.
Pengerusi myKomuniti Perikanan (myKP) Londah, Ahmad Ujang berkata, sebaik mendapat maklumat berkenaan dari kaki pancing sekitar pukul 6 petang, dia segera mengetengahkan permasalahan berkenaan kepada pihak berwajib.
Menurutnya, dia bimbang minyak berkenaan akan menyebabkan pencemaran teruk sehingga menjejaskan pelbagai hidupan sungai yang menjadi mata pencarian tujuh orang nelayan darat termasuk dirinya yang sememangnya bergantung kepada hasil sungai.
“Ikutkan pada tahun 2018, air sungai bertukar menjadi jernih disebabkan bahan tidak sesuai dilepas masuk ke sungai sehingga menyebabkan hidupan sungai menjadi pening dan ada yang mati.
“Kali ini, lebih seratus benih udang dan ikan yang ditemui mati berhampiran pasir tebing sungai lewat petang semalam,” katanya ketika ditemui di Kampung Londah, di sini, hari ini
Ahmad berkata, nelayan darat dan juga nelayan sambilan di sini mampu mencatatkan hasil sungai antaranya seperti udang, lampam, dan baung lima ke tujuh tan setahun dengan pendapatan khas buat nelayan darat sekitar RM1,000 ke RM1,500 sebulan seorang.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penganggur dicabar rakan bakar pondok bit polis
Oleh TOREK SULONG

15 September 2021, 4:51 pm
BACHOK – Termakan hasutan dan cabaran rakan-rakan yang tidak berpuas hati dengan ketegasan pihak berkuasa yang mengeluarkan kompaun dipercayai menjadi punca kepada seorang penganggur bertindak membakar sebuah pondok bit polis di Jelawat pada Sabtu lalu.
Ketua Polis Kelantan, Datuk Shafien Mamat berkata, siasatan awal mendapati, suspek berusia 34 tahun telah dicabar untuk melakukan perbuatan itu oleh rakan-rakannya selepas polis sering mengeluarkan kompaun kepada pelanggan yang ingkar prosedur operasi standard Perintah Kawalan Pergerakan di Pasar Besar Siti Aishah di sini.
Menurutnya, selepas melakukan kesalahan itu, suspek telah menukar ‘cover set’ motosikal jenis Yamaha 125 berwarna merah yang digunakan ketika membakar pondok bit polis itu kepada warna kuning supaya tidak dapat dikesan polis.
“Polis telah menangkap dua lelaki pada semalam dan kelmarin sebelum menahan suspek di rumahnya di Kampung Gelong Badak, Jelawat. Suspek juga mengaku bertanggungjawab melakukan perbuatan khianat itu.
“Pemeriksaan di dalam rumah suspek turut menjumpai motosikal dan cover set lama motosikal yang digunakan olehnya semasa kejadian,” katanya selepas majlis penyampaian sijil penghargaan kepada 18 anggota polis yang berjaya menyelesaikan kes tersebut di Ibu Pejabat Polis Daerah Bachok di sini hari ini.
Mengulas lanjut, menurut Shafien, ujian saringan air kencing mendapati suspek positif dadah jenis methamphetamine selain mempunyai dua rekod jenayah kes dadah. – K! ONLINE


Pengganggur ditahan bersama pistol, dadah
Oleh ASLIZA MUSA

15 September 2021, 4:46 pm
TELUK INTAN – Kegiatan pengedaran dadah di daerah ini dipatahkan polis setelah menahan seorang lelaki bersama 2.5 kilogram (kg) dadah dalam serbuan di sebuah rumah di Pekan Baru di sini hari ini.
Penahanan suspek berusia 36 itu dilakukan sepasukan pegawai dan anggota Jabatan Siasatan Jenayah Narkotik, Ibu Pejabat Polis Kontinjen (IPK) Perak pada pukul 2.30 pagi.
Ketua Polis Perak, Datuk Mior Faridalathrash Wahid berkata, pihaknya merampas 10 peket plastik lutsinar berisi dadah disyaki heroin seberat 2,409.60 gram (g), empat peket plastik berisi dadah jenis methamphetamine (21.50g) dan satu peket plastik berisi dadah jenis ganja (24.94g).
“Kesemua dadah itu dirampas di dalam sebuah bilik di rumah berkenaan dengan nilai rampasan keseluruhan berjumlah RM87,733.
“Turut dirampas bersama suspek ialah sepucuk pistol, satu kelopak dan 34 butir peluru selain seutas rantai leher bernilai RM2,500,” katanya pada sidang akhbar di sini hari ini.
Menurut Mior Faridalathrash, suspek yang juga penganggur itu mendapati positif dadah jenis tetrahydrocannabinol selain mempunyai lima rekod lampau bersabit kes jenayah dan narkotik.

“Suspek disyaki terlibat dalam kegiatan tersebut sejak lapan bulan lalu dan senjata api yang ditemui bersama lelaki itu dipercayai digunakan untuk mempertahankan diri semasa melakukan urus niaga jual beli dadah,” ujarnya. – K! ONLINE


74,910 indvidu dewasa Terengganu tanpa vaksinasi dicari
Oleh MOHD AZLI ADLAN

15 September 2021, 5:09 pm
KUALA TERENGGANU – Kadar vaksinasi lengkap dalam kalangan populasi dewasa Terengganu kini sudah mencecah 70 peratus.
Menteri Besar Terengganu, Datuk Seri Ahmad Samsuri Mokhtar berkata, seramai 90 peratus individu dewasa di negeri tersebut pula telah menerima sekurang-kurangnya satu dos suntikan vaksin Covid-19.
“Sehubungan itu, kita menyasarkan 90 peratus populasi dewasa Terengganu akan melengkapkan dua dos vaksin Covid-19 dalam tempoh tiga minggu lagi.
“Sekiranya kadar penggunaan katil di unit rawatan rapi (ICU) hospital dalam kalangan pesakit Covid-19 dapat dikawal, Terengganu boleh melangkah ke fasa 3 Pelan Pemulihan Negara (PPN) pada bila-bila masa,” katanya ketika mengulung perbahasan titah Diraja pada Sidang Dewan Undangan Negeri (DUN) Terengganu di sini hari ini.
Ahmad Samsuri berkata, tumpuan kini untuk menjejaki baki 74,910 individu dewasa tempatan yang masih belum menerima janji temu suntikan vaksin Covid-19.
Jelasnya beliau, kebanyakan individu terbabit berada di tiga daerah yang mencatatkan kadar vaksinasi terendah iaitu Besut, Setiu dan Dungun.

“Kita tidak tolak kemungkinan mereka mungkin berada di negeri lain berikutan migrasi pekerjaan atau telah menerima vaksin di daerah lain (tetapi tidak direkodkan).
“Apapun agensi kerajaan terlibat seperti pejabat kesihatan daerah, pejabat tanahdan daerah dan jawatankuasa pembangunan dan keselamatan kampung (JPKK) telah diarahkan mencari mereka seramai mungkin,” katanya. – K! ONLINE


Lelaki amuk bawa sabit miliki 10 rekod jenayah
Oleh NOOR HASLIZA NUSI

16 September 2021, 10:28 pm
GEORGE TOWN – Polis mengesahkan lelaki yang bertindak agresif sambil membawa dua bilah parang di Jalan Bukit Gambir pagi tadi memiliki 10 rekod jenayah lampau.
Ketua Polis Daerah Timur Laut, Asisten Komisioner Soffian Santong berkata, hasil siasatan awal mendapati suspek berusia 53 tahun itu mempunyai sembilan rekod berkaitan dadah dan satu kes jenayah.
Menurutnya, saringan air kencing ke atas suspek juga mendapati positif dadah jenis heroin.
“Siasatan lanjut akan dijalankan bagi mengenal pasti punca serta motif sebenar suspek bertindak sedemikian dan akan dirujuk ke hospital bagi menjalani rawatan serta penilaian tahap kesihatan mental.
“Dalam kejadian itu, polis berjaya merampas dua bilah sabit yang dibawanya ketika cuba bertindak menakutkan pengguna jalan raya dan penduduk perumahan berhampiran,” katanya dalam satu kenyataan sebentar tadi.
Terdahulu, Kosmo! Online melaporkan pasukan bomba dan polis mengambil masa sejam untuk menangkap seorang lelaki dipercayai kurang siuman pagi tadi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ajal dihempap pokok kelapa sawit
Oleh NUR NABILAH RAHMAT

16 September 2021, 11:50 pm
KLUANG – Seorang pekerja ladang menemui ajal selepas dihempap pokok kelapa sawit dalam kejadian di Taman Saujana, di sini petang hari ini.
Dalam kejadian kira-kira pukul 6 petang, mangsa berusia 54 tahun yang cedera parah itu disahkan meninggal dunia di tempat kejadian.
Menurut Komander Operasi, Pegawai Bomba Kanan II Shamsul Amri Shahab, sebelum kejadian mangsa bersama dua lagi pekerja jengkaut sedang melakukan kerja-kerja pembersihan ladang.
“Balai Bomba dan Penyelamat (BBP) Kluang menerima panggilan kecemasan pokok tumbang melibatkan mangsa melalui talian terus ke balai pada 6.14 petang.
“Sebuah jentera FRT, EMRS dan RIM dari BBP Kluang dengan kekuatan keseluruhan seramai sembilan anggota telah dihantar ke tempat kejadian.
“Setibanya anggota bomba dilokasi didapati benar terdapat sebatang pokok kelapa sawit tumbang berukuran 30 kaki telah menghempap seorang mangsa lelaki dewasa,” katanya ketika dihubungi hari ini.

Beliau berkata, pokok tersebut berjaya dialihkan oleh rakan mangsa dengan menggunakan jengkaut setelah diarahkan oleh pihak bomba dalam tempoh lima minit.
Jelasnya, mangsa disahkan meninggal dunia oleh pegawai perubatan Kementerian Kesihatan (KKM) yang berada di lokasi. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiada kompaun dikeluarkan di Langkawi
Oleh NUR AMALINA AZMAN

16 September 2021, 9:39 pm
LANGKAWI – Polis mengesahkan tiada sebarang kompaun dikenakan terhadap pelancong pada hari pertama projek rintis gelembung pelancongan di pulau peranginan itu, hari ini.
Ketua Polis Daerah Langkawi, Asisten Komisioner Shariman Ashari berkata, hasil pemantauan di lokasi tumpuan mendapati pelancong mematuhi prosedur operasi standard (SOP) yang ditetapkan.
“Pada masa ini seramai 60 anggota ditugaskan secara bergilir-gilir di kawasan tumpuan pelancong,” katanya ketika melakukan pemantauan pematuhan SOP di Pantai Chenang di sini hari ini.
Jelasnya, jumlah anggota yang bertugas akan ditambah secara berperingkat sehingga mencapai 150 orang.
Beliau turut menyeru orang ramai agar terus mematuhi SOP yang ditetapkan bagi mengelak jangkitan Covid-19. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sabah, Sarawak terima peruntukan pembangunan RM9.13 bilion
Oleh IVAN AMIRUL

16 September 2021, 9:54 pm
KOTA KINABALU – Sebanyak RM9.13 bilion diperuntukkan kepada Sabah dan Sarawak bagi tujuan pembangunan di kedua-dua negeri berkenaan.
Perdana Menteri, Datuk Seri Ismail Sabri Yaakob berkata, menerusi jumlah itu, RM4.66 bilion disalurkan buat negeri Sabah manakala Sarawak menerima peruntukan sebanyak RM4.47 bilion.
“Ia akan disalurkan melalui peruntukan pembangunan di bawah Rolling Plan 1 2021, Rancangan Malaysia Ke-12 (RMK-12) yang bakal dibentangkan di Parlimen pada 27 September ini.
“Peruntukan pembangunan ini adalah antara yang tertinggi berbanding negeri-negeri lain.
“Ini membuktikan komitmen tinggi kerajaan ke arah meningkatkan pertumbuhan ekonomi dan kesejahteraan penduduk di Sabah dan Sarawak.
“Menerusi prinsip ‘Bekerja Bersama Rakyat’, kerajaan akan terus memberi tumpuan kepada penduduk di Sabah dan Sarawak agar kemakmuran yang dikecapi pada hari ini dapat dinikmati secara saksama,” katanya.

Beliau berkata demikian ketika berucap sempena sambutan Hari Malaysia 2021 bertempat di Pusat Konvensyen Antarabangsa Sabah (SICC) sebentar tadi.
Yang turut hadir Ketua Menteri Sabah, Datuk Hajiji Noor; Timbalan Ketua Menteri Sarawak, Datuk Amar Awang Tengah Ali Hasan dan Menteri Komunikasi dan Multimedia, Tan Sri Annuar Musa.
Perdana Menteri turut memperuntukkan sebanyak RM7.7 bilion bagi tempoh lima tahun sebagai langkah siap siaga buat kedua-dua negeri itu beralih kepada teknologi 5G menerusi Pelan Jalinan Digital Negara (JENDELA) 2021 hingga 2025. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


10 orang dibenar hadir akad nikah di Putrajaya, KL
Oleh MOHD. HUSNI MOHD. NOOR

16 September 2021, 10:35 pm
PUTRAJAYA – Jabatan Agama Islam Wilayah Persekutuan (Jawi) membenarkan kehadiran seramai 10 orang bagi majlis akad nikah di Kuala Lumpur dan Putrajaya berkuat kuasa esok.
Perkara itu diputuskan menerusi Garis Panduan Pelaksanaan Majlis Akad Nikah Dalam Tempoh Pelan Pemulihan Negara (PPN) Fasa 2 di Wilayah Persekutuan Kuala Lumpur dan Putrajaya yang dikemas kini hari ini.
Jawi berkata, seramai 10 orang dibenarkan hadir pada majlis akad nikah termasuk pengantin lelaki, pengantin perempuan, wali, ibu pengantin perempuan, kedua-dua ibu bapa pengantin lelaki, jurunikah, dua saksi daripada pihak Jawi atau masjid dan seorang jurugambar.
Menurutnya, berdasarkan garis panduan sebelum ini, kehadiran ke majlis akad nikah terhad kepada tiga orang iaitu pengantin lelaki, pengantin perempuan dan wali manakala jurunikah dan dua orang saksi adalah daripada pihak Jawi dan masjid yang berkenaan.
“Semua pihak yang dibenarkan hadir ke majlis akad nikah mestilah telah lengkap menerima vaksin dan perlu mempamerkan sijil vaksin digital.
“Bagi yang masih tidak lengkap vaksin, mereka diwajibkan untuk menjalani ujian pengesanan Covid-19 dalam tempoh tiga hari sebelum majlis akad nikah,” katanya.

Katanya, majlis akad nikah dibenarkan untuk dijalankan di semua masjid di Wilayah-Wilayah Persekutuan Kuala Lumpur dan Putrajaya.
Jelasnya lagi, mereka yang telah mempunyai Kebenaran Berkahwin Jawi hendaklah membuat janji temu dengan pihak masjid bagi mendapatkan tarikh serta waktu akad nikah. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sempat paut batang kayu sebelum tenggelam
Oleh ISKANDAR SHAH MOHAMED

16 September 2021, 10:50 pm
SHAH ALAM – Seorang pemuda yang mati lemas di Tasik Cermin, Alam Budiman, di sini petang tadi dipercayai pergi bermandi-manda di tasik itu bersama enam rakannya.
Ketua Polis Daerah Shah Alam, Asisten Komisioner Baharudin Mat Taib berkata, berdasarkan siasatan mangsa, R. Puravinraj, 19, kemudiannya telah terjun ke tasik berkenaan sebelum tenggelam.
“Berdasarkan keterangan saksi, mangsa sempat berpaut pada sebatang kayu.
“Mangsa kemudian ditemukan pasukan bomba dan disahkan meninggal dunia oleh pegawai perubatan Klinik Kesihatan Meru,” katanya dalam kenyataan hari ini.
Beliau memberitahu, pemeriksaan mendapati tiada sebarang kecederaan ditemui pada mangsa dengan tiada unsur jenayah dikesan berhubung kejadian tersebut.
Ujar Baharudin, mayat Puravinraj dihantar ke Hospital Tengku Ampuan Rahimah (HTAR) Klang untuk bedah siasat.

“Kes diklasifikasikan sebagai mati mengejut,” katanya.
Kosmo! terdahulu melaporkan suasana di Tasik Cermin, Puncak Perdana di sini, gempar apabila seorang pemuda ditemui lemas di tasik itu, petang tadi.
Mayat Puravinraj ditemui pukul 4.33 petang pada kedalaman empat meter Tasik Cermin. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Polis cari saksi tiga kemalangan maut
16 September 2021, 11:42 pm
PETALING JAYA – Saksi kemalangan maut melibatkan sebuah motosikal jenis Honda RS 150R di Lebuh Raya Damansara Puchong kilometer (km) 1.6 menghala Damansara pada 12 September lalu, diminta tampil bagi membantu siasatan.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, Bahagian Siasatan Dan Penguatkuasaan Trafik menerima laporan berkenaan kemalangan tersebut pada pukul 9.40 malam di hari kejadian.
“Siasatan awal mendapati mangsa merupakan seorang lelaki tempatan berusia 24 tahun dipercayai motosikalnya terbabas dan jatuh di atas jalan raya. Mangsa meninggal dunia di lokasi,” katanya dalam satu kenyataan di sini hari ini.
Dalam pada itu, bagi kemalangan kedua, katanya, melibatkan sebuah motosikal jenis Honda RS150R dan sebuah kereta jenis Perodua Alza di Lebuh Raya Baru Lembah Klang (NKVE) Kilometer 24.8 menghala Sungai Buloh semalam
“Kemalangan berlaku semasa pemandu kereta tersebut dari tempat kerja di sini menghala balik ke rumahnya di Rawang. Semasa berada di lorong paling kanan, pemandu kereta terbabit telah hilang kawalan lalu berpusing dan melanggar pembahagi jalan akibat jalan licin disebabkan hujan.
“Susulan itu, kereta tersebut telah berhenti di dalam keadaan melintang di lorong paling kanan dan terus dilanggar oleh penunggang motosikal,” katanya.

Bagi kemalangan ketiga, Fakhrudin menjelaskan insiden itu melibatkan sebuah motosikal jenis Modenas Kriss, sebuah kereta jenis Perodua Myvi dan sebuah lori jenis Hino di Jalan Sungai Buloh-Kepong berdekatan susur Sri Damansara semalam.
Orang ramai yang melihat atau berada di tempat kejadian diminta tampil ke balai polis berhampiran atau hubungi pegawai penyiasat trafik, Inspektor Rozilah Hussin di talian 016-267 9025 bagi membantu siasatan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pelancong bertambah jika tahap keyakinan meningkat
Oleh NORLIDA AKMAR IDROS

16 September 2021, 9:30 pm
LANGKAWI – Majlis Pemulihan Negara (MPN) optimis jumlah pelancong yang berkunjung ke pulau ini sempena projek rintis gelembung pelancongan mampu melepasi sasaran awal 200,000 orang sehingga hujung tahun ini.
Pengerusinya, Tan Sri Muhyiddin Yassin berkata, jangkaan awal kemasukan pelancong boleh berubah mengikut tahap keyakinan pelancong dan pemain industri pelancongan di sini.
“Saya jangka apabila level of confidence di kalangan pengusaha meningkat dan kemudahan disediakan kembali boleh digunakan pelancong selain penerbangan dari luar negara boleh masuk ke sini, maka kadar kedatangan pelancong ke Langkawi boleh berubah,” katanya.
Terdahulu, Muhyiddin menghadiri sesi dialog bersama pengusaha hotel, homestay, kereta sewa dan pemandu teksi Langkawi di sini hari ini.
Beliau berkata demikian ketika diminta mengulas mengenai sasaran Kementerian Pelancongan, Seni dan Budaya bahawa seramai 200,000 pelancong akan berkunjung ke Langkawi hingga hujung tahun ini.
Bekas Perdana Menteri itu berkata, pulau berkenaan juga mampu menampung jumlah pelancong yang ramai berdasarkan kapasiti penginapan ketika ini iaitu sebanyak 12,000 bilik.

“Lebih banyak lagi hotel baharu akan dibina bila keadaan menjadi bertambah baik,” ujarnya.
Sementara itu, menurutnya lagi, pihaknya menjangkakan Majlis Keselamatan Negara (MKN) akan melonggarkan prosedur operasi standard (SOP) terutama berkaitan rentas negeri apabila negara mencapai tahap imuniti kelompok. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Rantaian kerjasama negara Komanwel untuk pulihkan Covid-19
Oleh NOR IDAYU BOSRO

16 September 2021, 10:40 pm
PUTRAJAYA – Negara-negara Komanwel diseru menjalinkan rantaian kerjasama dalam usaha pemulihan Covid-19 melalui diplomasi kesihatan yang perlu dilaksanakan selaras dengan prinsip ketelusan dan tadbir urus yang baik.
Menteri Luar, Datuk Saifuddin Abdullah berkata, pengedaran vaksin Covid-19 secara adil, mudah diakses dan dengan harga yang berpatutan juga penting bagi semua negara Komanwel.
Pada masa sama, beliau menggariskan keperluan sektor awam dan swasta untuk terus menggunakan teknologi digital yang telah digunakan secara meluas semasa perintah berkurung.
“Negara-negara Komanwel juga dicadang mengambil tindakan secara kolektif dalam usaha mengurangkan jurang digital di antara negara maju dan membangun,” katanya.
Beliau berkata demikian ketika menyertai Mesyuarat Ke-21 Menteri-Menteri Luar Negeri Komanwel secara maya hari ini.
Mesyuarat Menteri-menteri Luar Negeri tersebut dipengerusikan oleh Menteri Wanita dan Kesaksamaan dan Setiausaha Luar, Hal Ehwal Komanwel dan Pembangunan United Kingdom yang juga merupakan Pengerusi Komanwel, Elizabeth Truss.

Semasa mesyuarat tersebut, Saifuddin turut mengimbas kembali Deklarasi Langkawi mengenai Alam Sekitar yang dipersetujui oleh Ketua-ketua Negara Komanwel pada 1989, bertujuan melindungi alam sekitar dan menangani kesan perubahan iklim.
Beliau turut menggesa pihak Komanwel agar komited dan terus menperjuangkan isu-isu perubahan iklim menjelang Persidangan ke-26 Negara Ahli kepada Konvensyen Rangka Kerja Perubahan Iklim Pertubuhan Bangsa-Bangsa Bersatu (COP26).  -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


40 jemaah dibenar solat di Kelantan mulai esok
Oleh MUHAMMAD AYMAN GHAFFA

16 September 2021, 10:00 pm
KOTA BHARU – Majlis Agama Islam dan Adat Istiadat Melayu Kelantan (Maik) membenarkan seramai 40 orang jemaah untuk menunaikan solat fardu dan Jumaat di semua majid serta surau di negeri ini bermula esok.
Yang Dipertua Maik, Tengku Tan Sri Mohamad Rizam Tengku Abdul Aziz berkata, kebenaran itu hanya diberikan kepada kakitangan masjid dan jemaah terpilih yang sudah lengkap dua dos vaksin.
Menurutnya, Maik turut menetapkan syarat iaitu penerima vaksin jenis Pfizer, AstraZeneca dan Sinovac wajib melepasi hari ke-14 daripada tarikh suntikan dos kedua untuk menunaikan solat.
“Bagi penerima vaksin satu dos suntikan iaitu Johnson & Johnson dan CanSino, mereka perlu melepasi hari ke-28 daripada tarikh suntikan.
“Kakitangan masjid dan jemaah yang hadir diwajibkan memakai pelitup muka dan digalakkan memakai dua lapis pelitup muka,” katanya dalam satu kenyataan di sini hari ini.
Menurutnya yang juga Tengku Temenggong Kelantan, sehubungan dengan itu, pihak masjid dan surau perlu membuka semua pintu, tingkap serta kipas bagi memastikan sistem pengudaraan yang baik dan selamat, namun penggunaan pendingin hawa adalah tidak digalakkan.

Menurutnya, masa aktiviti di dalam masjid dan surau perlu disingkatkan untuk aktiviti yang wajib sahaja iaitu satu jam sebelum solat Jumaat dan 30 minit bagi solat fardu.
“Pengurusan masjid dan surau perlu membuat penandaan antara jemaah dengan jarak sekurang-kurangnya dua meter.
“Kebenaran solat fardu dan Jumaat itu telah mendapat perkenan Sultan Kelantan, Sultan Muhammad V sebagai Ketua Agama Islam Negeri seperti peruntukan Perkara 6 (1) Undang-Undang Perlembagaan Tubuh Kerajaan Kelantan,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bakar jemuran jiran angkara sepupu
Oleh MOHD YUNUS YAKKUB

16 September 2021, 8:06 pm
KLANG – Gara-gara berang sepupunya enggan membuka pintu rumah telah menyebabkan seorang gelandangan membakar jemuran jirannya sebelum ditahan di taman sebuah flat di Pelabuhan Klang, dekat sini semalam.
Penahanan suspek lelaki itu dilakukan pukul 4.30 petang iaitu kira-kira tiga jam selepas kejadian tersebut yang berlaku di tingkat satu kawasan flat sama.
Ketua Polis Daerah Klang Selatan, Asisten Komisioner Shamsul Amar Ramli berkata, berdasarkan siasatan tindakan suspek itu disedari jirannya yang merupakan seorang suri rumah berusia 69 tahun apabila terbau asap daripada luar rumah di kawasan flat sama.
Katanya, mangsa yang keluar kemudiannya mendapati baju jemurannya dipegang suspek dalam keadaan terbakar di hadapan rumah.
“Hasil siasatan mendapati sehari sebelum itu suspek juga bertindak dengan cara sama apabila membakar pinggan, mangkuk dan penyapu yang berada di depan rumah mangsa.
“Semakan mendapati suspek mempunyai empat rekod jenayah lampau termasuk mencuri selain dadah,” katanya ketika dihubungi Kosmo! hari ini.

Beliau menambah, motif kejadian adalah suspek tidak berpuas hati dengan adik sepupunya yang merupakan jiran mangsa kerana tidak membuka pintu rumah.
Kata Shamsul Amar, suspek tersebut juga berkemungkinan mempunyai masalah mental.
“Kita telah perintah reman selama lima hari terhadap suspek sehingga 20 September depan dan kes disiasat mengikut Seksyen 435 Kanun Keseksaan kerana khianat dengan api,” jelasnya. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penggunaan Ivermectin boleh sebabkan kemandulan lelaki
Oleh KOSMO!

16 September 2021, 8:00 pm
ABUJA, Nigeria – Satu kajian dari penyelidik tiga universiti di Nigeria mendedahkan bahawa penggunaan ubat Ivermectin memberi impak negatif pada sistem pembiakan lelaki, lapor Suara.com, semalam.
Menurut kajian itu, Ivermectin yang pernah tular sebagai ubat anti Covid-19 boleh menjejaskan jumlah penghasilan dan kualiti sperma lelaki.
Berdasarkan data yang diperoleh daripada kajian, sebanyak 85 peratus daripada lelaki yang mempunyai sejarah pengambilan Ivermectin menjadi mandul atau menuju ke arah kemandulan.
“Terdapat penurunan yang signifikan dikesan dalam jumlah sperma lelaki yang pernah menggunakan ubat Ivermectin.
“Kami menjalankan kajian ini ke atas 385 individu yang mengalami penyakit buta sungai atau Onkosersiasis bagi mengenalpasti kesan Ivermectin pada penghasilan sperma mereka,” demikian menurut kajian tersebut.
Baru-baru ini, banyak berita tular mengenai keberkesanan Ivermectin dalam mencegah Covid-19 di seluruh dunia yang dinafikan oleh pakar kesihatan. – Agensi


Dovizioso sah sertai pasukan Petronas SRT
Oleh KOSMO!

16 September 2021, 8:48 pm
JAGUH dunia, Andrea Dovizioso sah kembali beraksi semula dalam Kejuaraan Motosikal Dunia (MotoGP) musim ini selepas dipanggil untuk menyertai pasukan Petronas Yamaha Sepang Racing Team (SRT).
Pelumba Itali tersebut akan memulakan tugas pertamanya pada perlumbaan Grand Prix (GP) San Marino hujung minggu ini sekali gus mengambil alih tempat Franco Morbidelli sehingga akhir musim ini.
Morbidelli yang baru pulih daripada pembedahan lutut akan menyertai bekas rakan sepasukannya, Fabio Quartararo di Monster Energy Yamaha MotoGP selepas mengikat kontrak bersama pasukan tersebut sehingga 2023
“Walaupun saya tidak menjangkakan akan kembali ke MotoGP seperti ini, saya tidak pernah menutup pintu dan saya gembira dapat menyertai Yamaha serta Petronas Yamaha SRT.
“Saya ingin mencuba suasana baharu dan sangat gembira dapat beraksi semula. Sudah pasti saya sangat teruja untuk menguji jentera Yamaha.
“Saya perlu kekal berada di litar untuk memahami jentera dengan lebih baik sebelum memulakan saingan sebenar nanti di Litar Misano,” kata Dovizioso.

 Difahamkan, Dovizioso bakal menyertai pasukan SRT pada musim 2022 namun ketika itu Petronas bukan lagi penaja utama pasukan tersebut. Bagaimanapun, Dovizioso tetap mendapat jentera utama seperti yang digunakan Quartararo dan juga Morbidelli. – K! ONLINE


Pemuda mati lemas di Tasik Cermin
Oleh ISKANDAR SHAH MOHAMED

16 September 2021, 8:25 pm
SHAH ALAM – Suasana di Tasik Cermin, Puncak Perdana di sini, gempar apabila seorang pemuda ditemui lemas di tasik itu, petang tadi.
Mayat R. Puravinraj, 19, dijumpai pukul 4.33 petang oleh pasukan bomba yang menjalankan pencarian menyeluruh di sekitar kawasan berkenaan selepas mangsa dikatakan mandi di tasik tersebut.
Pengarah Bomba Selangor, Norazam Khamis berkata, seramai 12 anggota termasuk pegawai dari Balai Bomba dan Penyelamat Kota Anggerik bergegas ke lokasi kejadian sejurus menerima panggilan pada pukul 4.08 petang.
“Setibanya di lokasi, operasi pencarian segera dilakukan menerusi permukaan air dan penyelaman.
Lokasi mangsa ditemui lemas.
“Mangsa kemudian berjaya ditemui pada kedalaman empat meter pukul 4.33 petang,” katanya dalam kenyataan hari ini.
Jelas beliau, lelaki itu ditemukan pihaknya dalam keadaan tidak sedarkan diri.

“Mangsa kemudian disahkan meninggal dunia oleh pasukan perubatan Kementerian Kesihatan (KKM) cawangan Meru, Klang.
“Mayatnya diserahkan kepada polis untuk tindakan selanjutnya,” ujarnya. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Rakyat diminta terus bersatu padu
Oleh ABD. RAZAK OSMAN

16 September 2021, 8:41 pm
SHAH ALAM – Sultan Selangor, Sultan Sharafuddin Idris Shah menyeru seluruh rakyat tanpa mengira agama, kaum dan bangsa agar terus bersatu padu bagi membina negara bangsa yang maju serta hidup dalam harmoni.
Menerusi entri di laman Facebook Selangor Royal Office hari ini, baginda bertitah Malaysia akan mampu menempuh apa jua dugaan mendatang sekiranya rakyat terus meraikan kepelbagaian dan mengukuhkan persefahaman.
Baginda juga mahu supaya setiap rakyat berusaha menyemai semangat patriotisme dan sentiasa merasa bangga menjadi rakyat negara Malaysia yang tercinta ini.
Sultan Sharafuddin dan Tengku Permaisuri Selangor, Tengku Permaisuri Norashikin turut berkenan menzahirkan ucapan selamat menyambut Hari Malaysia 2021 kepada seluruh rakyat di negara ini. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


2 unit kedai musnah terbakar
Oleh NOR AINNA HAMZAH

16 September 2021, 8:33 pm
TAMPIN – Dua unit kedai musnah dalam kebakaran di Arked Majlis Pasir Besar, di sini petang tadi.
Sepasukan anggota bomba dari Balai Bomba dan Penyelamat (BBP) Gemas dikejarkan ke lokasi kejadian sebaik menerima panggilan kira-kira pukul 4.36 petang.
Menurut Ketua BBP Gemas, Mohd. Farid Abu Bakar, pihaknya tiba di lokasi pada pukul 4.51 petang dan mendapati kebakaran membabitkan butik andaman serta kedai menggunting rambut.
“Butik andaman dianggarkan musnah terbakar sekitar 40 peratus, manakala kedai gunting rambut pula sekitar 15 peratus.
“Kebakaran tidak melibatkan mangsa dan api berjaya dikawal pada pukul 5 petang,” katanya dalam satu kenyataan di sini tadi.
Menurutnya, dalam kebakaran berkenaan pasukan bomba dari BBP Bahau serta Pasukan Bomba Sukarela Palong 6 turut dikejarkan ke lokasi kejadian bagi membantu memadamkan kebakaran.

Operasi tamat pada pukul 5.56 petang dan punca kebakaran serta jumlah kerugian masih lagi dalam siasatan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[VIDEO] Wanita maut tertimbus, anak cedera dalam runtuhan tanah
Oleh ASLIZA MUSA

16 September 2021, 8:48 pm
CAMERON HIGHLANDS – Hujan lebat berterusan hampir dua jam menyebabkan kejadian tanah runtuh yang mengorbankan seorang wanita di Jalan Sungai Palas, di sini hari ini.
Dalam kejadian tersebut, mangsa, K. Vijaya, 59, maut tertimbus runtuhan tanah manakala anak perempuannya berusia 29 tahun cedera.
Suami dan seorang lagi anak perempuan mangsa bagaimanapun terselamat.
Ketua Zon 3 Jabatan Bomba dan Penyelamat Malaysia (JBPM) Pahang, Shahrulnizam Nasir berkata, sepasukan anggota dari Balai Bomba dan Penyelamat (BBP) Cameron Highlands digerakkan ke lokasi kejadian selepas menerima panggilan kecemasan pada pukul 3.30 petang.
Katanya, setibanya anggota di lokasi, didapati terdapat tanah runtuh yang membawa lumpur dan pokok tumbang hingga meranapkan sebuah rumah.
“Semasa kejadian terdapat empat orang di dalam rumah tersebut, namun mangsa terperangkap di dalam runtuhan manakala tiga ahli keluarga lain sempat menyelamatkan diri.

“Wanita itu bagaimanapun berjaya ditemui pada pukul 5.41 petang dan jengkaut digunakan untuk mengeluarkan mangsa yang tertimbus dalam runtuhan tanah sedalam satu meter.
“Mangsa disahkan meninggal dunia oleh pasukan perubatan di lokasi kejadian dan mayatnya diserahkan kepada pihak polis untuk tindakan lanjut,” katanya ketika dihubungi di sini hari ini
Menurut beliau, hujan lebat selama dua jam sebelum kejadian dipercayai telah menyebabkan pergerakan tanah di bahagian atas hingga mengakibatkan sebahagian rumah roboh dihanyut air. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tadika swasta, pusat pengembangan minda di Terengganu beroperasi mulai esok
Oleh AHMAD SHAHERMAN SHAMSURI

16 September 2021, 8:59 pm
PETALING JAYA – Semua tadika swasta, tadika sekolah swasta dan pusat pengembangan minda bagi kanak-kanak berusia 4 hingga 6 tahun di seluruh Terengganu dibenarkan beroperasi mulai esok.
Kementerian Pendidikan (KPM) dalam satu kenyataan berkata, keputusan itu dibuat sejajar dengan peralihan Fasa 3 negeri itu yang bermula esok seperti diumumkan Mesyuarat Jawatankuasa Khas Pengurusan Pandemik semalam.
Bagaimanapun kata KPM, pengoperasian semula itu tertakluk kepada prosedur operasi standard (SOP) dan garis panduan yang dikeluarkan Majlis Keselamatan Negara (MKN).
“Semua tadika swasta, tadika di sekolah swasta, sekolah antarabangsa dan pusat perkembangan minda untuk kanak-kanak berumur 4 hingga 6 tahun di negeri Terengganu mulai 17 September (esok) dengan pematuhan SOP dan garis panduan MKN,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lonjakan kes baharu punca 4 lokaliti disambung PKPD
Oleh AMREE AHMAD

16 September 2021, 7:55 pm
PUTRAJAYA – Empat lokaliti di Pahang yang sudah dikenakan Perintah Kawalan Pergerakan Diperketatkan (PKPD) sejak 4 September lalu, disambung 14 hari sehingga 1 Oktober ini.
Ketua Pengarah Majlis Keselamatan Negara (MKN), Jabatan Perdana Menteri, Datuk Rodzi Md. Saad berkata, antaranya meliputi tiga perkampungan Orang Asli daripada suku kaum Jahut.
Ia melibatkan Kampung Kuala Terbol, Kampung Pian dan Kampung Lubok Wong yang sudah merekodkan 222 kes Covid-19 akibat kluster komuniti Terbol yang bermula 23 Ogos.
Penularan itu asalnya daripada seorang penduduk wanita tempatan berusia 40 tahun yang bergejala dan telah mengakibatkan seorang lelaki berumur 45 tahun maut pada Sabtu lepas.
Turut dilanjutkan PKPD ialah Kompleks Penjara Penor dalam Daerah Kuantan yang sudah mencatatkan 450 kes kumulatif sejak kes indeks pada 28 Julai dan kematian dua banduan.
Kluster Tembok Penor di penjara berkeluasan 80 hektar itu mula diisytihar pada 8 Ogos dan juga menyebabkan seorang penduduk di Kampung Acheh, Pekan dijangkiti pada Isnin lalu. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pengunjung air terjun Batang Kali lengkap divaksinasi
16 September 2021, 9:13 pm
HULU SELANGOR – Polis akan bekerjasama dengan Majlis Daerah Hulu Selangor (MDHS) bagi memastikan orang ramai yang mengunjungi kawasan air terjun di Batang Kali patuh kepada prosedur operasi standard (SOP) yang ditetapkan.
Terdahulu, satu video berdurasi satu minit 25 saat tular di media sosial memaparkan kenderaan yang banyak diparkir di tepi jalan oleh individu yang melalui kawasan air terjun Batang Kali menuju ke Genting Highlands.
Ketua Polis Daerah Hulu Selangor, Superintendan Arsad Kamaruddin, berkata, klip video tersebut adalah kejadian pada minggu lepas.
“Ia merupakan kejadian minggu lepas semasa orang ramai beriadah di kawasan tersebut. Walaupun kelihatan seperti banyak kenderaan tetapi kawasan tempat air terjun itu sangat luas.
“Pihak polis juga ada melakukan pemeriksaan secara rawak dan hasilnya mendapati kesemua pengunjung pada masa itu telah lengkap divaksinasi,” katanya dalam satu kenyataan di sini hari ini.
Jelas beliau, pihaknya bersama MDHS akan sentiasa mengawal dan membuat pemantauan di lokasi-lokasi tumpuan awam bagi memastikan orang ramai mematuhi SOP. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929